
STAŽUOTĖS EUROPOS PARLAMENTE ATASKAITA

2012-12-05
Vilnius

Ataskaitą pateikė: Jolanta ANSKAITIENĖ, Komunikacijos departamento Ryšių su visuomene skyriaus Visuomenės informavimo ir žiniasklaidos poskyrio vedėja.
Stažuotės pagrindas: stažuotė buvo vykdoma įgyvendinant Europos Sąjungos (ES) lėšomis finansuojamą projektą „Lietuvos valstybės tarnautojų, atstovaujančių Lietuvos interesams Europos Sąjungoje, kvalifikacijos tobulinimas“ (Nr.VP1-4.1-VRM-02-V-01-002) ir vadovaujantis Seimo kanclerio 2012 m. spalio 1 d. įsakymu Nr. 460-KT-80.
Vieta: Europos Parlamentas (EP), Lietuvos Respublikos nuolatinė atstovybė ES (NA) Briuselis (Belgijos Karalystė).
Stažuotės trukmė: 2012 m. spalio 15 d. – lapkričio 23 d.
Stažuotės tikslas: patobulinti žinias ir įgūdžius, reikalingus pasirengti Lietuvos pirmininkavimui ES Tarybai 2013 metais, didžiausią dėmesį skiriant parlamentinio matmens renginiams ir iniciatyvoms, komunikacijos strategijai, bendradarbiavimui su EP, ES šalių narių nacionalinių parlamentų atstovais. 
Stažuotės finansavimas: stažuotė buvo finansuojama  iš projekto „Lietuvos valstybės tarnautojų, atstovaujančių Lietuvos interesams Europos Sąjungoje, kvalifikacijos tobulinimas“ (Nr.VP1-4.1-VRM-02-V-01-002) lėšų (kelionės, gyvenamojo ploto nuomos išlaidos, dienpinigiai). Iš Seimo kanceliarijos (SK) lėšų apmokėtos kompleksinio kelionės draudimo, vietinio transporto užsienyje išlaidos.
Stažuotės kuratoriai: Seimo nuolatinė atstovė ES Živilė PAVILONYTĖ. 
Stažuotės eiga, nagrinėti klausimai: Stažuotė EP, NA organizuota pagal stažuotės programą, pateiktą Lietuvos Respublikos užsienio reikalų ministerijai Seimo kanclerio 2012-10-03 raštu Nr. S-2012-7465.

Stažuotės metu dirbau Seimo nuolatinio atstovo ES biure, stebėjau kitų ES valstybių narių nacionalinių parlamentų nuolatinių atstovų veiklą; susipažinau su NA veikla, jos funkcijomis ir keliamais uždaviniais rengiantis pirmininkavimui ir pirmininkaujant ES Tarybai. Dalyvaudama susitikimuose su EP administracijos, ES Tarybos generalinio sekretoriato (GS), Europos Komisijos (EK) generalinio sekretoriato (GS) atstovais išsamiau susipažinau su EP, EK ir ES Tarybos funkcijomis bei praktine veikla, ryšiais su pirmininkaujančios valstybės parlamentu. Gilinausi į ES sprendimų priėmimo mechanizmus ir procedūras, domėjausi šių ES institucijų ryšiais su žiniasklaida ir komunikacija su visuomene.  
STAŽUOTĖS SUSITIKIMŲ, RENGINIŲ, VEIKOS APRAŠYMAS
BENDRI SUSITIKIMAI
Stažuotės metu dalyvavau NA organizuotame bendrame visiems stažuotojams susitikime su nuolatiniu atstovu ES ambasadoriumi Raimondu KAROBLIU (2012 10 23), ES Tarybos (GS) Bendrosios politikos klausimų direktorato vadovu Paul CULLEY ir šio direktorato atstovu Jurgen NEISSE (2012 11 06), buvusia Europos Parlamento Komunikacijų generalinio direktorato (DG COMM) Vizitų ir seminarų skyriaus darbuotoja Ieva VALUTYTE (šiuo metu dirbančia –  Išorinių ryšių generaliniame direktorate Transatlatininių ryšių ir G8 skyriuje administratore). Taip pat dalyvavau nacionalinių parlamentų nuolatinių atstovų (NP NA) susitikimuose su EK nariais Androulla VASSILIOU (2012 10 18) ir  Janusz LEWANDOWSKI (2012 11 15), tai pat – su EK GS atstovais (2012 10 19 ir 2012 11 05). 
Lapkričio 12–13 dienomis dalyvavau visuose susitikimuose, kurie buvo surengti SK delegacijai vizito Briuselyje metu. Apie šį vizitą parengiau pranešimą spaudai (paskelbtas: http://www3.lrs.lt/pls/inter/pirmininkavimas.rodyti?p_r=8404&p_k=1&p_d=130264).

Apie bendrus susitikimus išsamiau 

NP NA susitikimas su EK nare Androulla VASSILIOU, atsakinga už švietimą, kultūrą, daugiakalbystę ir jaunimą  (2012 10 18)
Apie susitikimą parengiau šią informaciją. 
Pagrindinės susitikimo metu išsakytos mintys:

 

-Dėl švietimo svarbos finansinės ir ekonominės krizės metu. EK narė ypač pabrėžė švietimo, mokymosi ir kultūros svarbą ES piliečiams, nes geresnis išsilavinimas ne tik padeda jaustis pilnaverčiais visuomenės nariais, bet ir užtikrina geresnę padėtį darbo rinkoje. Mokyklos nebaigusių asmenų skaičiaus mažinimas yra vienas iš pagrindinių uždavinių. A. Vassiliou sakė, kad ES šalys narės neturėtų mažinti savo valstybių biudžetų asignavimų, skirtų švietimui.  

 
-EK narė išskyrė tris savo veiklos prioritetus: 1) švietimas, mokymasis ir gebėjimų ugdymas atsižvelgiant į rinkos poreikius; 2) mokymosi judumas ir didesnės galimybės jaunimui; 3) kultūrinės ir kūrybinės saviraiškos visiems puoselėjimas.

-A. Vassiliou daug dėmesio skyrė aukštajam mokslui. Pabrėžusi jo svarbą, ji atkreipė dėmesį, kad Europos universitetai turėtų daugiau dėmesio skirti savo konkurencingumui didinti. EK duomenimis, 2014–2020 m. užsienio šalių aukštosiose mokyklose studijuos apie 2.2  mln. studentų. Labai išaugs studentų iš Azijos, Kinijos, Indijos skaičius, tuo metu studentų skaičius iš Europos šalių – mažės. EK narė sakė, kad Europos universitetai turėtų stengtis tapti patrauklesni, užtikrinti įvairias studijų formas (pvz., Open University forma; paminėjo teigiamą Jungtinės Karalystės pavyzdį), bendradarbiauti tarpusavyje, dėti didesnes pastangas nacionaliniu lygiu.

 
-Šiuo metu egzistuoja neatitikimas tarp to, ko reikalauja rinka, ir to, ką rengia universitetai. Tai turi būti derinama. Universitetai turi įsiklausyti į tai, kokių specialistų reikia darbo rinkai, ir ruošti juos. Taip pat svarbu kovoti ir su neraštingumu.
 
-Dėl programos Erasmus for All (toliau – Programa EFA). Tai yra nauja ES švietimo, mokymosi, jaunimo ir sporto programa, kurią 2011 m. pasiūlė EK. Prašoma padidinti šios programos finansavimą 70 proc. Didinamas ne tik finansavimas, bet gerinama ir programos kokybė. Ši programa turės didelę pridėtinę vertę, teigė EK narė. Ji padės gerinti įgūdžius ir galimybes įsidarbinti. Programa apjungs 7 iki šiol veikusias visuomenės švietimo srities programas ir turėtų būti pradėta įgyvendinti 2014 m. Tikimasi, kad EFA Programa (2014–2020 m.) sudarys sąlygas 5 mln. žmonių (dvigubai daugiau nei šiuo metu) studijuoti užsienyje. Tai pareikalaus didžiulių investicijų (viso – 19 mlrd. eurų), bet A. Vassiliou įsitikinusi, kad įdėtos lėšos sugrįš ir tiesiogiai prisidės prie konkurencingos ir tvarios Europos ekonomikos kūrimo (EK strategija „Europa 2020“). EFA Programa, be kita ko, numato suteikti garantiją paskoloms magistro studijoms ir smulkioms bei vidutinėms kūrybinėms įmonėms (pvz., foto studija). Garantijas teiktų Europos investicijų fondas, kuris taip pat turėtų rasti ES šalių narių bankus, kurie sutiktų teikti paskolas. Atitinkamai minėtos kūrybinės įmonės galėtų tikėtis lengvatinėmis sąlygomis gauti kreditų (su Europos investicijų fondo garantija).

 

-Į klausimą dėl Erasmus programos finansavimo trūkumo ir kaip tai išspręsti, A. Vassiliou atsakė, kad ji rami dėl 2012 m. finansavimo, bet kitais metais gali būti problemų. Tačiau ji sakė esanti optimistiškai nusiteikusi, jog pavyks surasti tinkamą sprendimą ir programos finansavimas nenukentės.

-EK narė akcentavo neformalaus lavinimosi svarbą, pirmiausia skirtą Europos jaunimui. Pvz., Programa EFA siūlo finansinę paramą bendriems verslo ir aukštųjų mokyklų projektams, t.y. remiama mokymasis ir darbo praktika verslo įmonėse. A. Vassiliou pagyrė Vokietijos, Švedijos pasiekimus šioje srityje ir sakė, kad Pietų šalys ES narės turėtų iš tos patirties pasimokyti.

-Dėl programos Creative Europe. Creative Europe yra nauja ES programa, skirta kultūrai ir kūrybinei veiklai remti, kurią 2011 m. pasiūlė EK. A. Vassiliou pabrėžė vieną iš šios iniciatyvos tikslų – padėti kultūros ir kūrybinės veiklos sritims pasinaudoti skaitmeninio amžiaus ir globalizacijos galimybėmis ir iššūkiais. EK narė taip pat teigė, kad numatoma supaprastinti sąlygas ir reikalavimus siekiant gauti paramą savo veiklai (projektams).

-Dėl daugiakalbystės. Tai viena iš EK narės prioritetinių veiklos sričių. EK remia kalbų įvairovę, tačiau tuo pat metu supranta realybę, kad yra kalbų, kaip pvz., anglų kalba, tarptautinėje erdvėje užimanti lyderės pozicijas, kurios mokėjimas darosi vis svarbesnis. EK remia ne tik 23 oficialias ES kalbas, bet ir 60 regioninių bei tautinių mažumų kalbų ir pasisako už tai, kad ES piliečiai be savo gimtosios, mokėtų bent dvi užsienio šalių kalbas. Net 93 proc., kaip rodo socialinės apklausos, ES piliečių labai vertina kalbų mokėjimą, bet iš tiesų atsilikimas – didelis. Tik 42 proc. apklaustųjų gerai moka pirmąją užsienio kalbą, o antrąją gerai moka vos 25 proc. Tai ES vidurkis, bet skirtumai tarp valstybių narių yra labai dideli.

-A. Vassiliou pabrėžė skaitymo svarbą ir paminėjo savo iniciatyvą „Europai patinka skaityti“ (Europe Loves Reading). Skaitymas, pasak jos, yra švietimo, taip pat aktyvaus dalyvavimo visuomeniniame ir ekonominiame gyvenime pagrindas. Skaitymo ir žinių reikšmė, pasak EK narės, sparčiai vystantis informacinėms technologijoms, dar labiau išaugs.

-Dėl kino. ES per programą Media remia Europos kiną. Finansinė parama teikiama filmų gamybai, platinimui, subtitravimui, taip pat – kino profesionalų rengimui ir kt. EK taip pat skatina ES šalių narių bendradarbiavimą kino pramonės srityje ir remia įvairių filmų, susijusių su Europos istorija ir vertybėmis, gamyba bei platinimu (programa Media Mundus).

-Dėl sporto. EK narės programoje – parama sportui, visų pirma, mėgėjiškam, taip pat įvairioms fizinio aktyvumo sritims, sveikatingumo programoms. Numatoma finansinė parama – 30 mln. eurų per metus. A.Vassiliou kalbėjo ir apie kovą su dopingu, sąžiningo rungtyniavimo (fair play) skatinimą bei kovą su susitarimais dėl varžybų baigties, apie lyčių lygybės klausimą sporte, prievartą sporte ir sveikatingumo skatinimą.

-Dėl Europos kultūros sostinės. EK narė informavo, kad iki 2019 m. Europos sostinės jau yra įvardintos. Šiuo metu vykdoma programos peržiūra ir bus parengta nauja programa iki 2033 m., kurioje bus numatyta galimybė dėl Europos kultūros sostinės vardo kas trejus metus varžytis ir ES šalims kandidatėms. 2013 m. Europos kultūros sostinė bus Marselis ir jo regionas (Prancūzija). Regioninis aspektas pabrėžiamas šiame laikotarpyje ir išliks naujajame.

NP NA susitikimas su EK GS padalinio vadovu Pascal LEARDINI dėl Daugiametės finansinės programos (DFP) 2014-2020 m. (2012 10 19)

Pagrindinės susitikimo metu išsakytos mintys:

-Derybos dėl DFP pasiekė galutinį etapą.

-Lapkričio mėn. Europos Vadovų Taryba (EVT) bus skirta išimtinai DFP klausimui. Tikimasi, jog tuomet bus surastas kompromisinis sutarimas dėl DFP. 

-Skaičių vis dar nėra, bet jie bus paskelbti spalio 26 d. Po to, nuo lapkričio 5 d., EVT Pirmininkas Herman Van Rompuy ves dvišales konsultacijas su valstybėmis narėmis.

-Spalio 23 d. EP svarstys savo pranešimus „2014–2020 m. daugiametė finansinė programa“ ir „Nuosavi ištekliai, pagrįsti pridėtinės vertės mokesčiu“. 

-16–18 valstybių narių remia EK pasiūlymą, 8, vadinamos friends of better spending, nori mažesnio ES biudžeto.

-Kipras perėmė Danijos derybų metodą – negotiating box. Tai nuolat evoliucionuojantis dokumentas, kuriame iki šiol nėra skaičių.

-Derybų branduolys – sanglaudos politika, BŽŪP, konkurencingumo didinimas, administracinės išlaidos (apie 5 proc. viso ES biudžeto) ir kompensacijos.

-Dėl kompensacijų. Dėl Jungtinės Karalystės susigrąžinimų (rebate) iš ES biudžeto, siūloma tai pakeisti į vienkartines išmokas (lump sums).
-Dėl nuosavų išteklių. EK siūlo du naujus nuosavų išteklių šaltinius – PVM ir finansinių transakcijų mokestis (FTT).

-11 valstybių narių sutarė per sustiprintą bendradarbiavimą įsivesti FTT.

-Tolimesni darbai. Po lapkričio mėn. EVT, jei sprendimas bus priimtas, jam turės pritarti EP. Tuomet šie politiniai sutarimai bus paversti teisės aktais, kuriuos drauge turės priimti ES Taryba ir EP. Per 2013 m. reikės priimti apie 65 tokius reglamentus ir direktyvas, kad jie įsigaliotų iki 2014 m., t.y. iki naujo finansinio programavimo pradžios.

-Nemažai darbų turės atlikti ir valstybės narės, ypatingai BŽŪP ir sanglaudos politikos srityse.

-Dėl skaičių. EK siūlo 1047 mlrd. eurų biudžetą. Vokietija nori 960 mlrd. eurų biudžeto, o Jungtinė Karalystė – tik 847 mlrd. Reikės surasti kompromisą. Kai kurios valstybės narės laikosi „keistos“ derybinės taktikos – sutinka, kad biudžetas būtų apkarpytas visose srityse, išskyrus tas, kurios labiausiai susiję su jomis. Taip negalės būti, vadinasi reikės daryti nuolaidas. Tikimasi, kad Kipras, kaip pirmininkaujanti šalis, pasiūlys šiek tiek mažesnius skaičius, nei siūlo EK.

-Į klausimą, ar deryboms dėl DFP turės poveikį dabar svarstomas 2012 m. ES biudžeto papildymas, EK atstovas atsakė, kad greičiausiai taip, nes abu pasiūlymai svarstomi vienu metu, todėl tikrai turės poveikį vienas kitam. Be to, dabar svarstomas ir 2013 m. ES biudžetas. Jau keli metai iš eilės EK pasiūlymai dėl metinio ES biudžeto yra apkarpomi ir dėl to, tokiose srityse, kaip moksliniai tyrimai, Erasmus programa ar Regioninės plėtros fondas, trūksta lėšų. Taigi, visi šie svarstymai yra persipynę.
Susitikimas su Lietuvos Respublikos nuolatiniu atstovu ES ambasadoriumi Raimundu KAROBLIU (2012 10 23)

Susitikimo metu nuolatinis atstovas ES ambasadorius Raimundas KAROBLIS, pabrėžęs, kad NA yra pagrindinis tarpininkas tarp ES institucijų ir Lietuvos, pirmiausia apžvelgė NA įkūrimo istoriją, veiklą, darbo organizavimo principus. 


Ambasadorius paminėjo, kad NA iki krizės dirbo apie 90 darbuotojų, krizės metais jų skaičius sumažėjo iki 72, o Lietuvai ruošiantis pirmininkauti ES Tarybai (toliau – Pirmininkavimas) vėl išaugo: 2012 m. liepos mėnesį dirbo 102, šiuo metu – 172. Pasibaigus Pirmininkavimui, ambasadoriaus manymu, darbuotojų skaičius vėl mažės iki 85–90 ir pirmiausia vadinamųjų ministerijų deleguotų šakinių atašė sąskaita, nes Lietuva jų turi daugiau, nei tokios šalys kaip Airija, Danija ar Švedija. 


Kalbėdamas apie Lietuvos padėtį Europos Taryboje, R. Karoblis atkreipė dėmesį, kad Lietuva turi tik 7 balsus iš 345, tačiau, pasak jo, ir maža šalis, vadovaudamasi tam tikra „teisinga“ strategija, gali pasiekti gerų rezultatų.  Tarp tokių veiklos priemonių paminėta: racionalus prioritetų nusistatymas; interesų svarstomais klausimais identifikavimas, pozicijų suformavimas tinkamu laiku, darbas koalicijose,  lankstumas ir gebėjimas skubiai reaguoti į situaciją.

Kalbėdamas apie Pirmininkavimo darbų specifiką, ambasadorius taip pat pabrėžė darbo grupių ir jų kokybiško darbo svarbą galutiniams rezultatams. Jis taip pat patarė naudotis ES Tarybos GS patirtimi ir pagalba.      

Veiklos prioritetai: ES rytų kaimynystės politika; Lietuvos energetinio saugumo užtikrinimas ir ES energetikos politikos stiprinimas; ES vieningos rinkos stiprinimas („kad būtų nugriautos likusios užtvaros prekėms ir paslaugoms“); konkurencingumo didinimas per ūkio augimą, darbo našumą, užimtumą; klimato kaita ir ekonomikos žalinimas (Lietuvos stiprioji pusė); transporto infrastruktūros integravimas į europinę sistemą (vienas svarbiausių projektų Rial Baltica); finansinis konsolidavimas ir Euras (pasak ambasadoriaus, Euras turėtų išlikti viena iš pasaulinių valiutų; dėl Euro įvedimo Lietuvoje dauguma ekspertų pataria neskubėti; eurozonos problemos neturėtų būti sprendžiamos Lietuvos sąskaita).        
Pasiruošimas Pirmininkavimui, galimi iššūkiai. Lietuva pirmininkaus vadinamuoju Brussels–based būdu* (taip pat šiuo metu pirmininkauja Kipras). Tai reiškia, kad programos įgyvendinimą koordinuos NA. NA sieks nacionalinių prioritetų įgyvendinimo (energetinis saugumas, Rytų kaimynystės politika, Baltijos jūros regiono strategijos įgyvendinimas, bendradarbiavimas sienų apsaugos srityje) ir maksimaliai igyvendinti teisėkūros darbotvarkę. Pasak R. Karoblio, Lietuvos Pirmininkavimo kokybė pirmiausia bus vertinama pagal tai, kiek teisės aktų pavyks „įveikti“.   

Lietuvos laukia sudėtingas Pirmininkavimo laikotarpis, nes tai bus paskutinis pusmetis prieš EP rinkimus, o EK savo darbą baigs 2014 m. liepą, todėl Lietuva bus ES institucinio ciklo pabaigoje ir bus paskutinė valstybė, kuri pirmininkaus pilną laikotarpį (Graikija realiai dirbs maždaug iki 2014 m. balandžio mėn). Lietuvai teks susiderėti dėl didesnio teisės aktų projektų skaičiaus, nei tai įprastai būna pirmininkaujant ciklo pradžioje. Pvz., Prancūzija  pirmininkaudama 2008 m. antrąją pusę užbaigė derinti 73 ES teisės aktus, o Švedija, pirmininkavusi 2009 m. antrąjį pusmetį po EP rinkimų – tik 15 teisės aktų projektų.  

Dar vienas iššūkis – naujoji Daugiametė finansinė programa (2014–2020), prasidedanti 2014 m. sausio 1 d., o tai reiškia, kad iki šios datos Lietuvai reikės susiderėti dėl 53 teisės aktų. Pasak ambasadoriaus, net EP abejoja, ar įmanoma viską suspėti. 


Lietuvai pradėjus pirmininkauti, ES greičiausiai sudarys nebe 27, o 28 šalys, nes turėtų prisijungti  Kroatija.    



Kalbėdamas apie artimiausius darbus, ambasadorius paminėjo bendrą TRIO (Airija, Lietuva, Graikija) Pirmininkavimo programą, kuri turi būti parengta iki  2012 m. gruodžio mėnesio. Pats pirmasis programos projektas jau parengtas ir turėjo būti pristatytas ES Tarybos GS spalio 24 d. Pasak R. Karoblio,  daug praktinės naudos iš šios dokumento nesitikima, nes valstybės daugiausia dirba nacionaliniu lygiu. Tačiau, pvz., bendradarbiavimas tarp TRIO šalių pirmiausia naudingas patirties perdavimo srityje. 


2012 m. lapkričio 9 d. NA jau tikisi gauti informaciją iš Airijos apie tai, kokius konkrečius darbus airiai numato 2013 m. pirmam pusmečiui.       

Baigdamas susitikimą ambasadorius pažymėjo, kad susidomėjimas Lietuva ES institucijoje pamažu auga. NA jau pradėjo intensyviau dirbti su EP, susitikti su komitetų vadovais, kitais parlamentarais.


2013 m. vasario mėn. turėtų įvykti bendras Lietuvos Vyriausybės ir EK posėdis, o kovą ir balandį turėtų prasidėti individualūs ministrų susitikimai su EK nariais, EP komitetų pirmininkais, pagrindiniais pranešėjais, ES Tarybos GS atstovais ir kt.


2013 m. liepos 1 d. Lietuvos Respublikos Prezidentė Lietuvos Pirmininkavimo  programą turėtų pristatyti EP plenariniame posėdyje Strasbūre, o liepos 5 d. numatomas oficialus  Lietuvos Pirmininkavimo atidarymas.  

*Vėlesniame susitikime (2012 11 13) NA ministras patarėjas Nerijus ALEKSIEJŪNAS sakė, kad nors Lietuva pirmininkaus pagal vadinamąjį „Brussels based“ principą, iš tikrųjų tokį Pirmininkavimo būdą, jo nuomone, geriau vadinti „Chairs based“, nes visus sprendimus turės priimti darbo grupių vadovai (pagal 2012 m. liepos 18 d. Vyriausybės nutarimą Nr. 923).                  

NP NA susitikimas (vadinamasis MMM – Monday Morning Meeting) su EK GS atstovais dėl EK 2013 m. darbų programos (2012 11 05)
Svarbiausia informacija:  
-Rengiant 2013 m. darbų programą EK vadovavosi nauju požiūriu. Pateikiamas pasiūlymo tikslas (the objective) ir įvardijamos problemos, trūkumai (what is missing today?). 
-Naujoje programoje – daugiau dėmesio prioritetų nustatymui. Kitiems metams trumpesnis prioritetų sąrašas, bet tai nereiškia, kad EK dirbs mažiau. Tiesiog EK darbas bus labiau orientuotas į tikslą.

-Programoje daug dėmesio skiriama Europos semestrui bei sprendimų įgyvendinimui.

-Esminis programos elementas – kova su ekonomine krize ir pastangos grąžinti ES ekonomiką į augimo kelią. Šis elementas atsispindi visoje programoje ir visuose prioritetuose.

-Labai daug kas kitais metais priklausys nuo gruodžio mėnesį EK ketinamo pateikti tikros Ekonominės ir pinigų sąjungos plano (blueprint for a comprehensive and genuine EMU)

-Yra vienas klausimas, apie kurį nekalbama 2013 m. darbų programoje. Tai – galimas ES Sutarties keitimas. Apie tai diskutuojama ir tai gali „iškilti“ kitais metais.

-Į klausimą dėl pasiūlymų dėl Europol ir dėl tabako, EK atstovai atsakė, kad pasiūlymas dėl Europol gali pasirodyti dar šiemet, todėl jo nėra kitų metų programoje, o pasiūlymas dėl tabako bus pateiktas tuomet, kai su juo susipažins naujas EK narys, pakeisiantis atsistatydinusį John DALLI. Pasiūlymas bus pateiktas greičiausiai kitąmet.

-Į klausimą, kiek procentų iš 2012 m. darbų programos buvo įgyvendinta, EK atstovai atsakė, kad apie 70-80 proc. 100 proc. įgyvendinimo nėra, nes kai kada, atlikus poveikio įvertinimą, nusprendžiama pasiūlymo nebeteikti.

-Dėl klausimo apie NP nuomones dėl EK darbų programos, EK atstovai atsakė, kad jos yra labai sveikintinos ir EK svarbu žinoti, ką NP mano. Kartais NP į klausimą pasižiūri visai iš kitos perspektyvos, apie kurią EK net nebuvo pagalvojusi. Tai yra labai naudinga.

-EK nariai yra pasirengę vykti į NP, pagal galimybes, ir pristatyti EK darbų programą.

Susitikime NP NA taip pat informavo apie subsidiarumo patikras, politines naujienas, tarpparlamentinius renginius. Ispanijos parlamento atstovė Carmen SANCHEZ ABARCA pristatė   ispanų parlamente veikiantį subsidiarumo patikros modelį. Pagrindiniai modelio elementai: patikras atlieka tik jungtinis Europos reikalų komitetas (toliau – Komitetas; įeina nariai iš abiejų parlamento rūmų), specializuoti komitetai nėra į tai įtraukti, bet į patikrą yra įtraukti visos 17 regioninių parlamentinių asamblėjų, kurių nuomonės nėra teisiškai privalomos. Komiteto biuras sprendžia, dėl kurių pasiūlymų atlikti subsidiarumo patikras. Tokios patikros vykdymui yra paskiriamas pranešėjas iš Komiteto narių. Jis parengia pranešimą, kurį tvirtina Komitetas. Paprastai plenarinės sesijos tokie svarstymai nepasiekia.
Susitikimas su Paul CULLEY, ES Tarybos generalinio sekretoriato Bendrosios politikos klausimų direktorato vadovu ir Jurgen NEISSE, ES Tarybos generalinio sekretoriato Bendrosios politikos klausimų direktorato atstovu (2012 11 06)
Susitikimo pradžioje P. CULLEY prisiminė kai kuriuos Lietuvos istorijos faktus ir pasidžiaugė, kad Lietuva, daugiau nei prieš dvidešimtmetį atgavusi Nepriklausomybę, šiuo metu jau gali atlikti nepaprastai atsakingą ir garbingą misiją – pusę metų vadovauti ES – didžiulei tarptautinei bendruomenei. 

Kalbėdamas apie pirmininkavimą ES Tarybai ir vieną svarbiausių jo vadovaujamo Direktorato uždavinių, P. Culley paminėjo darbą su besirengiančiomis pirmininkauti šalimis. Šiuo metu intensyviausiai dirbama su Airija, Trio programa. 

P. Culley pabrėžė, kad pirmininkaujančiai šaliai sunkiausias laikas – pasirengimo laikotarpis, t.y. likę 6–9 mėnesiai iki Pirmininkavimo pradžios. Tuo metu dar būna labai daug neaiškumų, daugiau klausimų nei atsakymų, neaiškūs veiklos scenarijai ir kt.

Pabrėžęs, kad ES Taryba visų pirma atlieka įstatymų leidybos darbą, P.Culley sakė, kaip nepaprastai svarbu pirmininkaujančiai valstybei „teisingai“, tinkamai bendradarbiauti su EP ir EK. Jis taip pat apibūdino pirmininkaujančios valstybės darbą ir skirtingus jo krūvius, priklausomai nuo Pirmininkavimo laiko, t.y. nuo ES institucinio ciklo. Kadangi Lietuva pirmininkaus ciklo pabaigoje, vien tai lems, kad darbų apimtys bus didesnės. 

Baigdamas savo kalbą,  Bendrosios politikos klausimų direktorato vadovas sakė, kad sėkmingas Lietuvos pirmininkavimas ES Tarybai reikštų ir svarbių tikslų visos ES mastu pasiekimą: krizės suvaldymą, ūkio augimą, nedarbo mažėjimą, konkurencingumo pasaulio rinkose padidinimą, energetikos ūkio problemų sprendimą ir kt. P. Culley susitikimo dalyvius taip pat paragino drąsiai naudotis ES Tarybos GS patirtimi ir pagalba. Apie konkrečią pagalbą, kurios galima tikėtis iš GS plačiau kalbėjo J.Neisse.                         

J. NEISSE sakė, kad Lietuvos pasirengimą Pirmininkavimui vertina kaip labai rimtą, tai pasak jo, liudija ir stažuotojų iš Lietuvos vizitai ES Taryboje. Lietuva pirmoji organizavo tokius vizitus ir tai, kaip teigiamą pavyzdį, GS rekomenduos kitoms pirmininkauti besirengiančioms šalims.

J. Neisse daug dėmesio skyrė Pirmininkavimo, kaip ypač svarbios funkcijos, pristatymui, sakė, kad tai iš pirmininkaujančios šalies pareikalaus daug darbo, ekspertų žinių, diplomatinių bei derybinių gebėjimų. Visus sudėtingus pagrindinių ES institucijų darbo mechanizmus, jų ryšius galima suprasti ir „pajusti“ tik konkrečiai dirbant. Nepaprastai svarbūs ir žmogiškieji ryšiai, kontaktai.

J. Neisse ragino nesibaiminti to, kad Lietuva pirmininkauja pirmą kartą, nes anot jo, Pirmininkavimas visuomet būna „pirmas“. Taip yra todėl, kad dažniausiai žmonės, kurie vieno Pirmininkavimo metu išmoko Pirmininkavimo pamokas,  kito jų valstybės Pirmininkavimo metu būna pakeitę darbą, išėję į pensiją ar pan., ir prie Pirmininkavimo vairo tenka stoti naujiems žmonėms. 

J. Neisse ragino skirti labai rimtą dėmesį posėdžių ir renginių planavimui, visų detalių apgalvojimui, nes nuo gerai parengtos renginio darbotvarkės labai priklausys  siekiamo tikslo rezultatai. Lietuvai situacija bus sudėtinga, nes per labai trumpą laiką – iš esmės rugsėjį – gruodį (birželis – Pirmininkavimo pradžia, liepos antra pusė – sezono pabaiga ir „visi galvoja apie atostogas“, nes rugpjūtį  ES institucijos atostogauja) reikės surengti daugybę posėdžių ir susitikimų.   

Kalbėdamas apie ES Tarybos GS pagalbą pirmininkaujančiai šaliai, J. Neisse ne kartą akcentavo neutralumą, nešališkumą, tuo metu kalbėdamas apie EK ir EP sakė, kad tai yra „politiniai žaidėjai“, turintys savų tikslų, todėl pirmininkaujančiai valstybei labai svarbu būti diplomatiškai, lanksčiai, siekti maksimaliai suderinti visų interesus ir tuo pat metu pirmininkaujančios šalies derybininkai turi žinoti, iki kokios pozicijos galima nusileisti, kur yra riba, taip pat būtina turėti kuo daugiau išsamios informacijos ne tik apie savo kuruojamą sritį, bet būtina išmanyti platesnį ES reikalų kontekstą. Labai svarbus ir derybininkų profesionalumas bei sugebėjimas užsitarnauti pasitikėjimą bendraujant su savo srities nacionalinių delegacijų atstovais.

J Neisse pabrėžė, kad reikia išmanyti ES Tarybos darbo reglamentą (Rules of Procedure), nes tai labai svarbu pirmininkaujant posėdžiams ir priimant sprendimus. Kartu jis teigė, kad GS darbuotojai visuomet padės laikytis šio dokumento reikalavimų, taip pat padės techniškai parengti dokumentų tekstus, tačiau dokumento turinys ir galutinis sprendimas („paskutinis žodis“) visuomet priklausys Pirmininkaujančios šaliai. 

Baigdamas susitikimą GS Bendrosios politikos klausimų direktorato atstovas pasiūlė 3 gero Pirmininkavimo receptus: 1) planavimas, netikėtumų ir nenumatytų situacijų atveju – operatyvūs sprendimai ar planas B; 2) geras veiksmų sostinė – Briuselis koordinavimas, t.y. neturi būti dviejų Pirmininkavimų (reikia gerai žinoti, iki kokios ribos galima derėtis); 3) geri ryšiai su EK, EP, nacionalinėmis delegacijomis ir ES Tarybos GS pagalbos racionalus panaudojimas.              

Seimo kanceliarijos komitetų darbuotojų, kurie rengs parlamentinio matmens renginius Lietuvos pirmininkavimo ES Tarybai metu, delegacijos mokomasis vizitas Briuselyje (2012 11 12, 13)  
Delegacijai vadovavo Loreta RAULINAITYTĖ, Koordinacinės darbo grupės Seimo kanceliarijos pasirengimui Lietuvos pirmininkavimui ES Tarybai 2013 m. vadovė. Vizitą rengė EP Ryšių su nacionaliniais parlamentais direktoratas ir Seimo nuolatinio atstovo ES biuras.  

2012 11 12 susitikimai ir aptartos temos: 1) bendra informacija apie tarpparlamentinį bendradarbiavimą (ICM, JCM, JPM, renginių kalendorius, paramos programa Pirmininkauti besirengiančios šalies parlamentui); 2) Poveikio vertinimas ir Europos pridedamoji vertė; 3) ECON (Ekonomikos ir pinigų politikos komitetas). Teisėkūros darbas komitete; 4) JURI (Teisės reikalų komitetas). Darbas su pagrįstosiomis nuomonėmis; 5) EP frakcijos ir jų darbo koordinavimas; 6)  Nacionalinių parlamentų vaidmuo Pirmininkavimo metu; 7) COSAC sekretoriato darbas; 8) Tarpparlamentinis keitimasis ES informacija (IPEX); 9) EP Pirmininko kabineto darbas. EP Pirmininko prioritetai ir veikla.
2012 11 13 susitikimai ir aptartos temos:

10) ES Taryba ir Generalinio sekretoriato vaidmuo Pirmininkavimo metu: praktinis horizontalios Narkotikų darbo grupės pavyzdys; 11) Lietuvos pasirengimas Pirmininkavimui. „Brussels based“ pirmininkavimas. Specialiųjų atašė darbo specifika; 12) Europos Komisijos nario ir nacionalinio parlamento bendradarbiavimas Pirmininkavimo metu; 13) Bendradarbiavimas su EK: politinis dialogas, subsidiarumo patikros, pagrįstosios nuomonės, EK darbų programa 2013 m. ir svarbiausi 2013 m. antrojo pusmečio klausimai.
Vizito įžanginio susitikimo metu kalbėtojai (Francisco Juan GOMEZ MARTOS ir Patrizia PRODE, EP Ryšių su nacionaliniais parlamentais direktorato padalinių vadovai) pristatė pagrindines tarpparlamentinio bendradarbiavimo formas ir šiame kontekste aptarė Lietuvoje numatomus rengti Pirmininkavimo parlamentinius renginius. Be COSAC (Sąjungos reikalų parlamentinių komitetų konferencija), kuriam buvo skirtas atskiras pranešimas, ir ES parlamentų pirmininkų konferencijos, plačiau aptarti jungtiniai parlamentiniai posėdžiai (JPM) ir jungtiniai komitetų posėdžiai (JCM), kurie yra organizuojami bendrai EP ir pirmininkaujančios šalies parlamento (ICM formato renginius organizuoja išimtinai EP). JPM ir JCM posėdžiams pirmininkauja parlamentų pirmininkai (JPM) ir atitinkamų komitetų pirmininkai (JCM), pirmininkaujančios valstybės parlamentas paprastai parenka renginių temas ir pranešėjus (derina su EP), todėl, pasak EP atstovų, tokie parlamentinio darbo formatai (ypač – JPM) suteikia pirmininkaujančios šalies parlamentui galimybę įgyti daugiau „matomumo“. JPM ir JCM dažniausiai rengiami Briuselyje, rečiau – Strasbūre. Susitikimo metu kalbėta apie tai, kad Danija ir Kipras nerengė, o Airija neplanuoja rengti JPM ir JCM. Tuo metu SK delegacijos vadovė L.Raulinaitytė informavo, kad SK svarsto galimybę surengti JPM, nes Lietuva – palyginti nauja, pirmą kartą pirmininkaujanti ES narė ir „matomumas“ labai reikalingas, tačiau tokiam sprendimui reikalingas politinis pritarimas. EP administracijos atstovai ypač rekomendavo gerai apgalvoti renginio laiką, aktualią temą, įdomius pranešėjus. Kad renginys būtų sėkmingas, akcentavo jie, būtina, kad „tinkami žmonės tinkamu laiku atsidurtų tinkamoje vietoje“.               

EP Sąjungos vidaus politikos generalinio direktorato (DG IPOL), kurio tikslas –  organizuoti komitetų darbą vidaus politikos srityje, taip pat prisidėti prie EP įstatymų leidybos ir parlamentinės kontrolės procedūrų, atstovai supažindino su savo padalinių – Poveikio vertinimo (Impact Assessment)  ir Europos pridėtinės vertės (European Added Value) skyrių darbu, paaiškindami jų funkcijas ir darbo specifiką. Šių EP administracijos padalinių darbo tikslas – užtikrinti rengiamų teisės aktų kokybę.           

ECON ir JURI  komitetų biurų darbuotojai pristatė komitetų darbą teisėkūros srityje, o frakcijų EFD (frakcija „Laisvės ir demokratijos Europa“) ir EPP (Europos liaudies partijos (krikščionių demokratų) frakcija) koordinatoriai kalbėjo apie darbą frakcijose, frakcijų pozicijos atstovavimą komitetuose ir ryšius su savo frakcijų „politine šeima“ nacionaliniuose parlamentuose. ECON komiteto biuro atstovas Marcus SCHEUREN, administratorius (patarėjas) sakė, kad jo komitetas yra vienas iš labiausiai užimtų, nes ekonominės temos – šiuo metu dominuoja, todėl pasak jo, ir Lietuvos Pirmininkavimo metu su šiuo EP komitetu bus daug bendro darbo. JURI komiteto atstovas (Pasquale CIUFFREDA) daugiausia dėmesio skyrė EP gaunamiems NP dokumentams, dėl kurių komitetas sprendžia, ar jie gali būti pripažinti pagrįstosiomis nuomonėmis.          

Kipro ir Airijos NP NA papasakojo apie savo šalių Pirmininkavo ypatumus. Christiana FRYDA (Kipras) sakė, kad prieš jos šalies Pirmininkavimą buvo įsteigta speciali ministro pavaduotojo (Deputy Minister) pareigybė prie Respublikos Prezidento, parlamento administracijoje yra Pirmininkavimo sekretoriatas ir parlamentinio matmens koordinatorius iš Tarptautinių ryšių departamento. Kiekvienam parlamentiniam renginiui yra suformuojama speciali komanda, kurią sudaro beveik visų parlamento padalinių atstovai. Kipro Pirmininkavimas yra „Brussel based“, svarbiausi parlamentiniai renginiai vyksta viename, renovuotame ir specialiai sutvarkytame pastate sostinėje (Nikosijoje). Nuolatinis parlamento atstovas EP veikia kaip liason pareigūnas, kuris tarpininkauja, konsultuoja ir atlieka kitus būtinus darbus. Ch. Fryda akcentavo, kad daugiausia problemų kelia susitarimai dėl renginių pranešėjų, ypač sudėtinga su EK nariais, EP frakcijų vadovais ir kitais aukštais pareigūnais. Dažnai „paskutinę minutę“ pranešama, kad pranešėjas negali atvyksti, todėl reikia būtinai turėti parengus atsarginį planą „B“.                     

Airijos parlamento atstovas Derek DIGNAM, priminęs, kad Airija jau pirmininkavo 1996 m. ir 2004 m., pabrėžė, jog „rimtas politinis“ planavimas prasidėjo likus 8–12 mėnesių iki Pirmininkavimo pradžios. Airija planuoja 8 parlamentinius renginius. Temos: žemės ūkis, energetika, transportas, švietimas ir kt. D. Dignam sakė, kad jo nuomone, nebūtina labai anksti skelbti tiksliai suformuluotų temų, galima nurodyti tik sritį, pvz.,  transportas, o vėliau temą formuluoti kuo aktualiau. Kalbėdamas apie renginių pranešėjus, jis teigė, kad jo šalies parlamentas, jei nepavykdavo pakviesti EK narių, rinkdavosi žymius akademikus ar kitus savo srities ekspertus.                    

Mary SAVVA (Kipras) papasakojo apie COSAC istoriją, funkcijas ir veiklą. Akcentuota, kad COSAC reikšmė ypač išaugo po Lisabonos sutarties įsigaliojimo. M. Savva pabrėžė, kad ypač atsakingas COSAC sekretoriato darbas – du kartus per metus gerai parengti  apžvalgas (biannual reports), kuriose atspindimas pirmininkaujančios valstybės parlamentinio matmens darbas. Rengiant apžvalgas dalyvauja ir pirmininkaujančios šalies atstovai, dirbantys COSAC sekretoriate. M. Saava taip pat paminėjo keletą praktiškų patarimų, kurie būtų naudingi sudarant COSAC klausimyną. Pvz., ji pabrėžė, kad labai svarbu, jog klausimai būtų kuo aiškesni, konkretesni. Nuo 2013 m. sausio 1 d. šiame sekretoriate darbą pradės ir Seimo nuolatinė atstovė ES Živilė Pavilonytė.      

IPEX (tarpparlamentinis keitimasis ES informacija) pristatė du pranešėjai – Laura AUTORE, EP IPEX korespondentė ir Calin RACOTI, IPEX informacijos administratorius. L. Autore papasakojo apie IPEX privalumus, pabrėžė, kad svetainė labai svarbi kasdieniniam komitetų darbui. Ji taip pat atkreipė dėmesį, kad nacionalinio korespondento darbas, pradžioje buvęs labiau techninio pobūdžio, tampa vis svarbesnis ir kad tai būtina išnaudoti. C. Racoti daugiau kalbėjo apie technines svetainės galimybes, pvz., jis paminėjo teigiamą Švedijos, kuri turi ne vieną nacionalinį korespondentą (dirba daugiau žmonių), pavyzdį, todėl informacija pateikiama labai operatyviai. Taip pat buvo paminėtas Vokietijos parlamento pavyzdys ir Vokietijos pristatyta bendroji informacija apie parlamentą su nuorodomis. C. Racoti  rekomendavo panašiai papildyti ir informaciją apie Lietuvos Seimą. Be to, pasak jo, iš nacionalinių parlamentų visuomet laukiama svarbių naujienų, pranešimų ES temomis. Jie būtų talpinami IPEX pagrindiniame puslapyje. 

DE: http://www.ipex.eu/IPEXL-WEB/parliaments/institution/debta.do
LT: http://www.ipex.eu/IPEXL-WEB/parliaments/institution/ltsei.do
EP Pirmininko patarėjas Arnoldas PRANCKEVIČIUS papasakojo apie EP Pirmininko funkcijas, pareigas, interesus. Jis pažymėjo, kad EP Pirmininko vaidmuo – unikalus, nes jis vienintelis tiesiogiai renkamas politikas iš ES institucijų vadovų, jis vienintelis gali kalbėti viso EP vardu ir dažnai, pvz., vykdamas už ES ribų, „veža visos ES žinią“.  Dabartinis EP vadovas –  Martin SCHULZ (S&D – Europos Parlamento socialistų ir demokratų pažangiojo aljanso frakcija, Vokietija) beveik pusę savo darbo laiko skiria EP pozicijų su EK ir ES Taryba derinimui. EP Pirmininkas, pasak A. Pranckevičiaus, yra karštas federalinės Europos šalininkas, jis turi didžiųjų EP frakcijų paramą. Užsienio politikos srityje M. Schulc prioritetai – Artimieji Rytai ir Šiaurės Afrika. Jis už ES plėtrą, palaiko Turkijos narystę ES, pasisako už Ukrainos integraciją.    

ES Tarybos GS atstovė Jurga VALANČIŪTĖ pateikė bendrą informaciją apie ES Tarybą ir pateikė konkrečius pavyzdžius apie savo darbą vienoje iš darbo grupių. Ji taip pat paaiškino, kokios pagalbos pirmininkaujanti šalis gali tikėtis iš ES tarybos GS. 

Susitikimo NA metu dalyvavo ambasadorius Arūnas VINČIŪNAS, nuolatinio atstovo pavaduotojas, COREPER I; Nerijus ALEKSIEJŪNAS, ministras patarėjas (Antici  koordinavimas); Martynas BARYSAS, vidaus rinkos atašė; Inga SEMEŠKAITĖ, aplinkos apsaugos atašė; Valdemaras JUOZAITIS, instituciniai ryšiai (darbas su EP), atašė. 
N. Aleksiejūnas pristatė Lietuvos pirmininkavimo ES Tarybai tikslus, iššūkius, atliktus ir būsimus darbus. NA dirbantys specialieji atašė papasakojo apie savo darbo ypatumus. Susitikimo metu taip pat aptarti glaudesnio bendradarbiavimo su EP ir Seimu klausimai. N. Aleksiejūnas, be kita ko sakė, kad pirmininkavimo ES Tarybai darbotvarkėje dauguma temų yra „paveldimos“ iš prieš tai pirmininkavusios šalies (Lietuvos atveju – iš Airijos). ES darbotvarkėje per Lietuvos Pirmininkavimo laikotarpį bus apie 500 klausimų, iš kurių apie 115 – prioritetinių. N.Aleksiejūno nuomone, Lietuvai gali tekti suderėti apie 80 teisės aktų. Jis pažymėjo, kad š.m.  gruodžio 11 d. Bendrųjų reikalų taryba turėtų patvirtinti TRIO 18 mėnesių programą. Pranešėjas taip pat kalbėjo apie svarbiausius Lietuvos Pirmininkavimo vyriausybinio lygmens renginius: 2013 m. vasario mėnesį nauja Lietuvos Vyriausybė vyks į Briuselį; liepos 1–4 dienomis EP plenarinės sesijos metu Strasbūre turėtų būti oficialiai pristatyta Lietuvos Pirmininkavimo programa; liepos 5 d. – numatytas EK vizitas į Lietuvą; spalio 24–25 ir gruodžio 19–20 dienomis vyks Europos Vadovų Tarybos susitikimai; lapkričio 28–29 dienomis – Rytų partnerystės viršūnių susitikimas (vad. summit). Pasak N. Aleksiejūno, pasirengimas pirmininkauti ir Pirmininkavimas kainuos apie 214 mln. Lt (per  3 metus). Jis taip pat pabrėžė, kad nors Lietuva pirmininkaus pagal vadinamąjį „Brussels based“ principą, iš tikrųjų tokį Pirmininkavimo būdą, jo nuomone, geriau vadinti „Chairs based“, nes visus sprendimus turės priimti darbo grupių vadovai (pagal 2012 m. liepos 18 d. Vyriausybės nutarimą Nr. 923).                  
Susitikimo EK metu Kęstutis SADAUSKAS, EK nario Algirdo ŠEMETOS sekretoriato vadovas,  kalbėjo, kad 80 proc. 2013 m. EK darbų programos „atsidurs“ ant Lietuvos darbo stalo, kad dominuos finansinės temos, euro reikalai, Europos semestras ir kt. Taip pat buvo pažymėta, jog labai svarbu, kad renginiai nesibaigtų be rezultatų, būtų labai gerai, jei būtų parengtas baigiamasis dokumentas – išvados. K.Sadauskas pritarė SK delegacijos išsakytai minčiai, kad būtų tikslinga rengiamus dokumentus preliminariai derinti su partneriais, tarp jų – su EK atstovais. Susitikime dalyvavusi Karolina ŠTELMOKAITĖ, EK nario Algirdo Šemetos sekretoriato darbuotoja, atsakinga už informaciją ir komunikaciją, patarė EK narius kviečiant į parlamentinius renginius, renginį kuo patraukliau pristatyti, sudominti, kad nebūtų suabejota, jog tokiame renginyje dalyvauti tikrai labai svarbu, be to, pažymėjo ji,  „nereikia versti EK nario komandos atlikti namų darbų“, t.y. kviečiančioji pusė turi būti labai kruopščiai viską parengusi – nuo temų iki paprasčiausių praktinių detalių. Solidumas, profesionalumas ir patikimumas – privalomi gero Pirmininkavimo reikalavimai.                   


Susitikime su EK GS atstovais buvo pristatyta EK 2013 m. darbų programa, paaiškinti nauji jos formavimo principai. 

Susitikimas su EK nariu Janusz LEWANDOWSKI, atsakingu už finansinį programavimą ir biudžetą (2012 11 15)  

Susitikime EK narys kalbėjo apie vykstančias derybas dėl 2013 metų biudžeto patvirtinimo ir 2012 metų biudžeto pakeitimo, susijusio su lėšų trūkumu šių metų prisiimtiems įsipareigojimams įvykdyti. J. LEWANDOWSKI taip pat pažymėjo, kad pagrindinė neeilinės Europos Tarybos, kuri posėdžiaus lapkričio 22–23 dienomis bus Daugiametė finansinė programa 2014-2020 metams. J.Lewandowski sakė, kad nors EP ir ES Taryba dar nesusitarė dėl 2013 ES biudžeto ir kitų susijusių klausimų, Taikinimo komitetas vis dar gali susitarti dėl lėšų iš ES solidarumo fondo skyrimo Italijai (670 mln., kaip siūlė EK 2012 m. biudžeto pakeitimo projekte Nr.5) pačiu artimiausiu metu.

Tačiau Taikinimo komitete dar nepavyko pasiekti sutarimo dėl 2013 metų biudžeto ir 2012 m. biudžeto pakeitimo projekto Nr.6, kuris turėtų padidinti šių metų biudžetą 9 milijardais eurų, kad būtų pašalinti neatitikimai tarp sumų, sutartų praeitais metais ir esamų faktinių mokėjimų. Tie 9 milijardai eurų, kurių trūksta 2012 metų biudžete, yra kelių metų lėšų trūkumo ES lygiu pasekmė. Šios sąskaitos, anot EK nario, pasiekė Komisiją prieš 2012 metų spalį ir turi būti sumokėtos iki 2012 metų pabaigos. 

Šiame kontekste (dėl lėšų trūkumo) dažniausiai pateikiamas pavyzdys apie Erasmus visiems  (Erasmus for All) programą, vis dėlto, sakė J.Lewandowski,  ši programa sudaro tik 180 mln. eurų, o labiausiai trūkumų patiriančios sritys yra Sanglauda, Europos socialinis fondas, regioninis vystymasis.  Daugiausiai skolų turinčios šalys yra Italija, Ispanija, Graikija ir Portugalija.

J.Lewandowski pabrėžė, kad jei nebus pasiektas susitarimas dėl 2013 m. biudžeto, pagal Lisabonos sutartį, biudžetas bus nustatomas pagal vadinamąją sąlyginę vienos dvyliktosios sistemą, kuri   galioja tol, kol pasiekiamas susitarimas. Tokiu atveju suma, lygi ne daugiau kaip vienai dvyliktajai praėjusių finansinių metų biudžeto asignavimų daliai, gali būti išleista kiekvieną mėnesį pagal bet kurį biudžeto skyrių. Tačiau ta suma negali viršyti biudžeto projekto tame pačiame skyriuje numatytų asignavimų vienos dvyliktosios dalies. Toks dramatiškas biudžeto scenarijus, pasak J.Lewandowski, nepalieka galimybės atsižvelgti į nenumatytus įvykius, kurie reikalauja lėšų perskirstymo. Jis taip pat pabrėžė, kad jeigu nepavyks susitarti dėl biudžeto, tai bus blogas signalas piliečiams ir finansų rinkoms. 

Dėl Daugiametės finansinės programos 2014-2020 metams, EK narys pažymėjo, kad maksimalus mokėjimo lygis šiuo periodu būtų 2013 m. biudžeto dydžiai, koreguojami kasmet, atsižvelgiant į infliaciją. Nors dauguma ES valstybių narių sutinka su tokiu variantu, kai kurios šalys siūlo eilę apkarpymų. Europos Tarybos vadovas Herman Van ROMPUY pasiūlė kompromisinį variantą, kur biudžetas mažinamas 75 milijardus eurų: sanglaudos politikai – 29,5 milijardų eurų, žemės ūkiui – 25 milijardais eurų, kitoms sritims – 20 milijardų eurų.

J.Lewandowski pažymėjo, kad šis pasiūlymas 2014–2020 metų Daugiametei finansinei programai skiria 973 milijardus eurų, o tai yra 20 milijardų eurų mažiau lyginant su dabartine finansine programa. Taigi, šiame kompromisiniame pasiūlyme, sakė EK narys, slypi siekis turėti daugiau Europos už mažiau pinigų.
EP darbo specifika. Susitikimas su Ieva VALUTYTE (2012 11 16)

EP vykusiame susitikime dalyvavo stažuotojai iš ministerijų ir kitų įstaigų, kurių darbuotojai Lietuvos pirmininkavimo ES Tarybai metu dirbs įvairiose darbo grupėse. I. Valutytė papasakojo apie EP darbą, įstatymų leidybos procedūrą, komitetus, frakcijas, plačiau pristatė parlamentarų iš Lietuvos darbą atspindinčią statistiką, tai pat paaiškino apie EP interneto svetainės teikiamas galimybes.                    

INDIVIDUALŪS SUSITIKIMAI
Susitikimas su Gediminu VILKU  (2012 10 17)
G. VILKAS apie pusę metų dirba EP Komunikacijos generalinio direktorato (DG COMM) Žiniasklaidos (Media) direktorato Spaudos (Press) skyriaus Ekonomikos ir mokslo politikos (Economic and Scientific Policies) tarnyboje (toliau – Tarnyba) spaudos atstovu (LT).   
G. Vilkas papasakojo apie savo pagrindinį darbą – pranešimus spaudai lietuvių kalba, skirtus pirmiausia Briuselyje dirbantiems ir apie ES aktualijas Lietuvą informuojantiems žurnalistams. Šiuo metu, pasak G. Vilko, Briuselyje dirba dvi Lietuvos žurnalistės: Eglė Merkytė (LRT) ir Guoda Pečiulytė (Lietuvos rytas).          


G. Vilkas atkreipė dėmesį, kad DG COMM atitinkamuose padaliniuose darbo savaitės pradžioje visuomet vyksta pasitarimai, kur nusprendžiama, kokios pagrindinės žinios bus komunikuojamos. Kadangi informacijos srautas didžiulis, pasirenkami prioritetai. Pagrindinis dėmesys skiriamas EP plenariniams posėdžiams, kurie vyksta Strasbūre. Tarnybos darbuotojai vyksta į Strasbūrą ir ten rengia aktualią informaciją, taip pat atlieka organizacinius darbus. Paprastai pranešimai spaudai rengiami 5 svarbiausiomis temomis. Mano stažuotės metu vyko 3 EP plenarinės sesijos: spalio 22–23 dienomis; spalio 25–26 dienomis; lapkričio 19–22 dienomis.     

Susitikimas su ES Tarybos generalinio sekretoriato darbuotoja teisės ir bendrųjų reikalų patarėja Jurga VALANČIŪTE  (2012 10 26)
Rengdamasi susitikimui ES Taryboje, analizavau ES Tarybos interneto svetainės pateikiamą  informaciją; internetu stebėjau ES 3591 Teisingumo ir vidaus reikalų tarybos viešąją dalį (2012 10 25).
Su ES Tarybos GS darbuotoja, teisės ir bendrųjų reikalų patarėja J. VALANČIŪTE susitikau tą pačią dieną, kai Lietuvos užsienio reikalų ministras Audronius AŽUBALIS pirmą kartą Lietuvos istorijoje atstovavo ES Tarybai. Spalio 26 dieną Briuselyje jis pavadavo ES vyriausiąją įgaliotinę užsienio reikalams ir saugumo politikai Catherine ASHTON, pirmininkaudamas  susitikimui su Karibų jūros šalių forumo ministrais. Renginio pertraukos metu teko stebėti ministro spaudos konferenciją ES Tarybos didžiajame fojė (Atriume), papuoštame įspūdingo dydžio Kipro pirmininkavimo logo. Šioje vietoje, kaip vėliau papasakojo J.Valančiūtė, žurnalistų darbas organizuojamas ir Europos Vadovų Tarybos (EVT) metu.     

Spaudos konferencijoje ministrui klausimus uždavė dvi Belgijoje dirbančios Lietuvos žurnalistės – Eglė MERKYTĖ (LRT) ir Guoda PEČIŪLYTĖ (Lietuvos rytas). Spaudos konferenciją taip pat stebėjo NA   ministras patarėjas ir COREPER II atstovas spaudai Vykintas PUGAČIAUSKAS, kiti NA darbuotojai.    

J. Valančiūtė susitikimo pradžioje parodė Atriumą ir, kaip minėta, papasakojo, kad prieš EVT čia įrengiamas spaudos centras. Jis sumontuojamas per 3 ir išmontuojamas per 2 darbo dienas. Į kitas patalpas dėl ypač griežtų saugumo reikalavimų EVT metu žurnalistai neįleidžiami. 

J. Valančiūtė parodė kitas žurnalistų darbo vietas, kuriose jie dirba įprastomis sąlygomis (ne EVT metu): pagrindinę spaudos konferencijų salę, vietą, skirtą vadinamosioms EVT family nuotraukoms,  darbo kambarį, žurnalistų kavinę. Pasak J. Valančiūtės, ES Taryboje akredituota per 1000 žurnalistų. 


Susitikimo metu taip pat apsilankėme svarbiausiose ES Tarybos salėse, t.y. vietose, kur posėdžiauja EVT, ES Tarybos, darbo grupės, nacionalinės delegacijos.  Apžiūrėjome ir ES Tarybos GS darbuotojų darbo kabinetus. 

Kalbant apie ES Tarybos GS viešųjų ryšių priemonės, J.Valančiūtė atkreipė dėmesį, kad ES Taryboje ekskursijos tokiu principu kaip Seime, t.y. vedžiojant lankytojų grupes po visus parlamento pastatus, nerengiamos, išskyrus vieną dieną metuose – Europos dieną. Tuomet daug savanorių gidų iš ES Tarybos GS tam tikrais nustatytais maršrutais su nedidelėmis grupėmis apžiūri keletą Tarybos salių. J.Valančiūtė taip pat pažymėjo, kad instruktuojant gidus didžiausias dėmesys buvo kreipiamas ne į ekskursijos turinį, bet į saugumo reikalavimus. Gidams savanoriams atlyginama laisvadieniais.  

Kitomis metų dienomis (ne Europos dieną) ekskursijos grupėms rengiamos panašiai kaip EP – grupė sodinama vienoje salėje ir lankytojams papasakojama apie ES Tarybos darbo specifiką.

J. Valančiūtė, pabrėžusi, kad šiuo metu ES Tarybos darbui labai trūksta laisvų patalpų, parodė kitus ES Tarybos pastatus (be pagrindinio – Justus Lipsius): pastatą, kuriame daugiausiai darbuojasi vertėjai, ir kol kas statomą pastatą, kuriame ateityje įsikurs EVT. 

J. Valančiūtė sakė, kad šiuo metu ES Tarybos GS dirba apie 3000 darbuotojų (iš jų apie 1000 – vertėjai). Prieš kurį laiką ES Tarybos GS dirbo 4000, tačiau dalis darbuotojų, kaip ir iš kitų ES institucijų, perėjo dirbti į naujai  įkurtą (2010 m.) Europos išorės veiksmų tarnybą.   

Kitą susitikimo laiką J. Valančiūtė skyrė ES Tarybos darbo specifikai, papasakojo apie GS teikiamą pagalbą pirmininkaujančiai valstybei, įvairių lygių posėdžių organizavimo tvarką  (darbo grupių, COREPERŲ, ministrų), darbo grupės už kurios veiklą yra atsakinga (narkotikų ir kitų organizmą žalojančių medžiagų kontrolė ir pan.), darbą, rengiamus dokumentus.                     


J. Valančiūtė pabrėžė GS pasirengimą talkinti pirmininkaujančiai valstybei įvairiais klausimais, tačiau taip pat akcentavo žmogiškojo veiksnio svarbą tiek iš vienos, tiek iš kitos pusės. Pasak ES Tarybos GS darbuotojos, geriausių rezultatų galima tikėtis tuomet, kai pirmininkaujančios valstybės atstovai žino savo prioritetus ir siekia užsibrėžtų tikslų.    

ES Tarybos Justus Lipsius pastatas, Atriumas

Spaudos konferencijų salė 

Darbo grupės posėdis XIVth H.F. UE-CELAC (Drugs)

Nuotraukos iš ES Tarybos GS Fotografijų bibliotekos: http://www.consilium.europa.eu/council/photographic-library?command=VIEW&BID=50&dateEvent=04/06/2012&rubrique=4107&id=&lang=en
Susitikimas su NA ministru patarėju ir COREPER II atstovu spaudai Vykintu PUGAČIAUSKU
(2012 10 30)

V. PUGAČIAUSKAS pristatė Lietuvos Respublikos užsienio reikalų ministerijos (toliau – URM) veiklą komunikacijos srityje Lietuvai rengiantis pirmininkauti ES Tarybai laikotarpiu. Susitikimo metu plačiau kalbėta apie NA darbą šioje srityje. 

Šiuo metu NA spaudos ir komunikacijos bare dirba 4 darbuotojai: Vykintas Pugačiauskas, ministras patarėjas COREPER II atstovas spaudai; Jurgita GERMANAVIČIENĖ, ministrė patarėja COREPER I atstovė spaudai; Jurgita VOLDEMARAITĖ, antroji sekretorė ir Laura SILKAUSKIENĖ, sekretorė. Pirmininkavimo metu daugiau darbuotojų nenumatoma priimti. 

Kalbėdamas apie NA komunikacijos planus, V. Pugačiauskas sakė, kad šiuo metu stengiamasi kuo išsamiau informuoti apie svarbiausius įvykius ES, rašant pranešimus spaudai, siunčiant juos žiniasklaidai ir publikuojant NA interneto svetainėje (taip pat ir URM interneto svetainėje). Pirmininkavimo metu, kai  įvykių bus daugiau, informacijos atranka bus žymiai griežtesnė ir pranešimų skaičius NA svetainėje gali netgi sumažėti  (didžiausiais informacijos srautas bus nukreiptas į pagrindinę Pirmininkavimo svetainę – www.eu2013.lt..)   

V. Pugačiauskas labai teigiamai vertino Danijos pirmininkavimo komunikaciją, pirmiausia girdamas už šiuolaikiškai ir patraukliai, neformaliai naudotas Twitter galimybes, už trumpus ir aiškius pranešimus spaudai. Jis taip pat pabrėžė tiesioginių kontaktų su žiniasklaida svarbą ir NA pastangas jau dabar to siekti. V. Pugačiauskas paminėjo numatomą organizuoti Lietuvos žiniasklaidos priemonių redaktorių vizitą į Briuselį, siekiant juos „priartinti“ prie Pirmininkavimo ir sudominti tematika. Tais pačiais tikslais NA bando organizuoti Lietuvos diplomatų ir stambiausių užsienio šalių žiniasklaidos priemonių (tokių kaip pvz., Reuter) atstovų susitikimą Briuselyje.

Nepaisant šių ir kitokių pastangų, galimybės sudominti žiniasklaidą (Lietuvos ir užsienio šalių) Lietuvos Pirmininkavimu, rutininiais Pirmininkavimo darbais, V. Pugačiausko nuomone, yra labai nedidelės. Net tai, kad Lietuva pirmininkaus pirmą kartą Lietuvos žurnalistams, anot jo, nebus labai svarbi žinia (būtent taip buvo ir Lenkijoje, kuri neseniai baigė savo pirmąjį pirmininkavimą). Nebent mūsų šalies Pirmininkavimo metu atsirastų tokių temų, kaip pvz., neseniai Europos Komisijos (EK) pradėtas tyrimas dėl Rusijos dujų koncerno "Gazprom" kainų politikos ir galimo naudojimosi monopoline padėtimi Lietuvoje ir kitose Rytų Europos šalyse. Esant panašioms temoms, anot A.Pugačiausko, žurnalistų dėmesio netrūksta. 
Pirmininkavimo informacija tikrai domėsis įvairių šalių politikai ir ekspertai. Pagrindinis Pirmininkavimo informacijos šaltinis bus URM Pirmininkavimo Europos Sąjungos Tarybai departamento Komunikacijos skyriaus administruojama speciali interneto svetainė www.eu2013.lt.. Gera jos kokybė – vienas didžiausių Pirmininkavimo komunikacijos iššūkių. V. Pugačiauskas, be kita ko, informavo, kad artimiausiu metu bus atverta nauja šios svetainės versija*. Dar vienas svetainės variantas bus atvertas likus maždaug savaitei iki 2013 m. liepos 1 d. 
V. Pugačiauskas supažindino su Tarpinstitucine komunikacijos koordinavimo schema Lietuvos Pirmininkavimo ES Tarybai metu, kuriai š.m. spalio 16 d. pritarė Vyriausybės Europos Sąjungos komisija. Dokumente nustatyti pagrindiniai principai, kuriais vadovaujantis bus koordinuojama Lietuvos pirmininkavimo ES Tarybai komunikacija. Dokumente taip pat įvardijami komunikacijos proceso dalyviai, jiems tenkančios funkcijos, jų sąveika.. Įtvirtinta, kad pagrindinis informacijos apie pirmininkavimą šaltinis – interneto svetainė www.eu2013.lt.. Kadangi Pirmininkavimo metu labai svarbu kuo operatyviau teikti informaciją prieš ir po ES Tarybų posėdžių Briuselyje ir Liuksemburge, aukščiausio lygmens susitikimų Lietuvoje, reikalaujama pranešimus spaudai iškart rengti ir anglų kalba. 

*Svetainė jau atverta.
Susitikimai su Laura AUTORE, EP Generalinio Pirmininkavimo direktorato Ryšių su nacionaliniais parlamentais direktorato  administratore (kartu su Živile Pavilonyte) (2012 11 06 ir 07)
Susitikimų metu buvo aptartos Seimo kanceliarijos darbuotojų vizitų (2012 m. lapkričio 11–13 dienomis ir 2012 m. gruodžio 4–5 dienomis) į EP detalės. Tai buvo gera proga tiesiogiai „dalyvauti“ Seimo nuolatinės atstovės ES ir EP administracijos atstovų kasdieniame darbe.      

Ruošdamasi susitikimams domėjausi EP administracijos struktūra, darbuotojais, jų funkcijomis, teikiamomis paslaugomis. Visa tai yra išsamiai ir aiškiai pateikiama EP intraneto svetainėje. Pvz., iš šios svetainės sužinojau, kad EP Ryšių su nacionaliniais parlamentais direktoratas (RNPD) yra Pirmininkavimo generalinio direktorato (GD) padalinys. Šis GD yra atsakingas už daugelį svarbių funkcijų, tarp jų – EP plenarinių posėdžių organizavimą, tarpinstitucinius ryšius, teisėkūros programą, ryšius su nacionaliniais parlamentais ir kt.  
RNPD užtikrina ir koordinuoja keitimąsi informacija tarp EP ir NP, organizuoja tarpparlamentinius renginius (EP ir NP), padeda EP Pirmininkui, jo pavaduotojams ir kitiems EP pareigūnams visais klausimais, susijusiais su NP. Direktoratą sudaro 2 skyriai: Tarpinstitucinio bendradarbiavimo (šiame skyriuje dirba ir L. AUTORE) ir Teisėkūros dialogo (Legislative dialog). L.Autore pareigos: administratorė, atsakinga už EP Iniciatyvinės grupės (Steering group) ryšiams su NP, ES parlamentų pirmininkų konferencijos ir generalinių sekretorių susitikimų darbo stebėseną; EP IPEX korespondentė, IPEX Central Suport narė; atsakinga už ryšius su Italijos ir Lietuvos parlamentais.
Išsamiau susipažinau su vadinamuoju DG COMM (EP Komunikacijos generalinis direktoratas). Tai didžiulė tarnyba, kuriai šiuo metu vadovauja generalinė direktorė  Juana LAHOUSSE-JUÁREZ. Jai tiesiogiai pavaldūs 4 skyriai: ES lankytojų programos skyrius (EUVP); Planavimo ir strateginio valdymo skyrius; Politikos (policy) skyrius; Viešosios nuomonės stebėsenos skyrius. Generalinei direktorei pavaldūs 4 direktoratai: Direktoratas A – Media (Žiniasklaidos); Direktoratas B – Informacijos biurai; Direktoratas C – Ryšiai su piliečiais; Direktoratas D – Ištekliai (Resources). 
Direktoratą A sudaro 6 skyriai, pavaldūs direktoriui (šiuo metu –  Jaume Duch GUILLOT): Spaudos skyrius (vadovė – Marjory van den BROEKE), kuriame dirba lietuviškai pranešimus spaudai rengiantis G. VILKAS; Interneto komunikacijos skyrius (šiame skyriuje dirba Rolandas PYRAGIS, atsakingas už EP interneto svetainės LT puslapį); Žiniasklaidos tarnybos ir stebėsenos (monitoringo) skyrius; Audio video skyrius; EUROPARL WEBMASTER skyrius;  EUROPARL TV skyrius. Direktoratą B (vadovė –  Katrin RUHRMANN) sudaro Biudžeto ir administracinis koordinacinis skyrius ir Horizontalus ir teminis skyrius. Į B direktoratą taip pat įeina valstybių narių EP informacijos centrai sostinėse. Vilniuje šiam centrui vadovauja Daiva JAKAITĖ (šiame padalinyje taip pat dirba Robertas POGORELIS, rengiantis informaciją apie EP Lietuvos žiniasklaidai).  Direktoratą C sudaro 5 skyriai: Parlamentariumo, Vizitų ir seminarų, Renginių ir parodų, Informacijos kampanijų, taip pat skyrius, kuris vadinasi „Europos istorijos namai“. Direktoratą D sudaro 3 skyriai: Personalo, Finansų ir Informatikos. DG COMM turi savo intraneto puslapį, kuriame labai išsamiai, šiuolaikiškomis priemonėmis pristatoma direktorato funkcijos, veikla, darbuotojai. 
Susitikimas su Rolandu PYRAGIU (2012 11 23)

R. Pyragis metus dirba EP DG COMM Interneto komunikacijos skyriuje (prieš tai dirbo EP informacijos biure Vilniuje). Jis yra atsakingas už tekstus lietuvių kalba, pirmiausia skirtus plačiajai visuomenei. Pranešimai spaudai Naujienų rubrikoje taip pat skalbiami EP interneto svetainėje, tačiau jie skirti pirmiausia žurnalistams, t.y. informacija žurnalistams ir plačiajai visuomenei yra atskiriama. 

Kalbėdamas apie savo skyriaus darbą, R.Pyragis pažymėjo, kad skyriaus darbuotojai, atsakingi už informacijos pateikimą, yra pasiskirstę temomis, pvz., vieni rašo ekonominiais klausimais, kiti – švietimo ir kultūros. Kiekvienos savaitės pradžioje (antradieniais) vyksta skyriaus susirinkimai, kuriuose aptariama, kokios temos tą savaitę bus nušviečiamos EP interneto puslapiuose (visomis 23 kalbomis). Atrenkamos 3–4 pagrindinės temos. Skyriaus darbuotojai turi siūlyti temas ir pagrįsti, kodėl būtent jos puslapio lankytojams turėtų būti įdomios ir svarbios. Atrinkus prioritetines temas, atsakingi informacijos rengėjai paruošia pranešimo pagrindą, vadinamąjį synopsis (ne daugiau 500 žodžių), kuriame pateikiama svarbiausia informacija, susijusi su tema. Tuomet synopsis pagrindu rengiami pranešimai ir publikuojami EP interneto puslapiuose. 

R. Pyragis taip pat sakė, kad jo skyriuje buvo diskutuojama, į kokį informacijos pateikimo formatą bus orientuojamasi. Nuspręsta pasirinkti tarpinį variantą „tarp savaitinio žurnalo ir dienraščio“. Beje, pašnekovas taip pat papasakojo, kad jų skyrius daug dėmesio skiria internetinės komunikacijos specifikai. Tam darbuotojams rengiami įvairūs mokymai. Stengiamasi vadovautis šiais interneto komunikacijos reikalavimais: informacija trumpa, koncentruota; tekstų kalba paprasta, vengiama biurokratinio ir teisės aktams būdingo kalbos stiliaus; pranešimai rašomi apverstos piramidės principu arba „F“ principu;  tekste naudojamos nuorodos; daug vaizdo (nuotraukos, video reportažai) ir kt. 


R. Pyragis taip pat pasidalijo patirtimi, kaip jų skyrius rengia informaciją apie ilgai trunkančias diskusijas su daug pranešėjų. Rengiant tokią informaciją paprastai dirba keli žmonės, kurie „pasidalina“ pranešėjus, o vėliau informaciją (svarbiausios pranešėjų mintys ar teiginiai) apjungia.      


EP interneto puslapyje, be kita ko, naudojama vadinamoji Flicr programa, į kurią talpinamos įvairios, nebūtinai oficialios nuotraukos, ir News HUB, kuris „surenka“ visas EP narių socialiniuose tinkluose parašytas žinutes į vieną vietą ir tuomet jas galima skaityti realiuoju laiku.                
DALYVAVIMAS RENGINIUOSE IR RENGINIŲ STEBĖJIMAS INTERNETU 
Baltarusijos apskritojo stalo diskusija (2012 10 17)
Stebėjau Baltarusijos apskritojo stalo diskusiją, kurią globojo Martin CALLANAN (ECR – Europos konservatorių ir reformistų frakcijos pirmininkas, Jungtinė Karalystė) ir Marek MIGALSKI (ECR, EP delegacijos ryšiams su Baltarusija narys, Lenkija). Renginyje dalyvavo Baltarusijos opozicijos atstovai, EP nariai, tarp jų – Vytautas LANDSBERGIS (EPP – Europos liaudies partijos (krikščionių demokratų) frakcijos narys, Lietuva) ir Justas PALECKIS (S&D – Europos Parlamento socialistų ir demokratų pažangiojo aljanso frakcijos narys, EP delegacijos ryšiams su Baltarusija pirmininko pavaduotojas, Lietuva).   

Susitikime Baltarusijos atstovai papasakojo apie padėtį Baltarusijoje po rugsėjo mėnesį vykusių rinkimų į Nacionalinio susirinkimo atstovų rūmus. Prelegentų teigimu, šie rinkimai – nelegitimūs, jų rezultatai suklastoti (pasak renginio dalyvių, rinkimuose dalyvavo mažiau kaip pusę balso teisę turinčių rinkėjų, tuo metu oficiali statistika skelbia kitus skaičius). Kalbėtojai iš Baltarusijos, kreipdamiesi į EP atstovus prašė, kad ES nebendradarbiautų su oficialiąja Baltarusija ir nuo žodžių pereitų prie darbų, t.y. režimui taikytų įvairias ekonominio ir finansinio spaudimo priemones. Susitikimo pabaigoje visi Baltarusijos opozicijos atstovai pasirašė dokumentą – Briuselio rezoliuciją.  

Antroje diskusijos dalyje kalbėjęs V. Landsbergis, pasidžiaugė Baltarusijos opozicijos drąsa (renginio metu pasakota apie žiaurias A. Lukašenkos režimo represijas, kankinimus kalėjimuose), tačiau tuo pat metu paragino neužkibti už KGB „jauko“ ir nesižavėti bei neeksploatuoti kaimyninių šalių (šiuo atveju Lietuvos ir Baltarusijos) skirtingos istorijos interpretacijos temos, nes tai temdo draugiškus šalių santykius ir kenkia opozicijos kovai už demokratiją Baltarusijoje.            
EP plenarinio posėdžio stebėjimas internetu ir EP Spaudos tarnybos, EP TV darbo analizė 
(2012 10 23)

Prieš kiekvieną EP plenarinę sesiją, taip pat sesijos metu yra rengiamos spaudos konferencijos, rašomi pranešimai spaudai, parengiamas naujienlaiškis, kuriame pristatomos visuomenę ir žiniasklaidą galinčios labiausiai sudominti EP plenarinės sesijos temos (vėliau, sesijos metu šios temos pranešimuose spaudai analizuojamos plačiau).  

Spaudos konferencijos paprastai rengiamos prieš plenarinių posėdžių savaitę – penktadieniais Briuselyje ir pirmadieniais Strasbūre. Jos transliuojamos tiesiogiai internetu, vėliau EP interneto svetainėje galima rasti jų įrašus.  

Už anksčiau minėtus darbus pirmiausia atsakinga EP DG COMM Direktorato A Spaudos ir Interneto komunikacijos skyriai ir EP TV: 
http://europarltv.europa.eu/lt/about-europarltv/about-us.aspx
http://europarltv.europa.eu/lt/about-europarltv/editorial-charter.aspx.

Apie spalio 22–23 d. EP plenarinę sesiją lietuvių kalba parašyti 8 pranešimai spaudai. Anglų kalba – daugiau (temos – skirtingos). Lietuvių kalba EP Spaudos skyriuje (Briuselyje) rašo Gediminas VILKAS. Pasak G. Vilko, jo rengti pranešimai pirmiausia skirti Belgijoje dirbantiems Lietuvos žurnalistams. Pranešimai spaudai publikuojami EP interneto svetainėje ir platinami el. paštu.  

	EP DG COMM direktoratas B parengė apibendrinantį pranešimą–santrauką apie svarbiausius sesijoje svarstytus klausimus. Pranešimas skirtas Lietuvoje dirbantiems žurnalistams, platinamas el. paštu. Pranešimą parengė ROBERTAS POGORELIS, EP spaudos atstovas Lietuvoje. 
	

	
	


Pranešimai spaudai:

 http://www.europarl.europa.eu/news/lt/pressroom/press-release/plenary
EP TV internetu tiesiogiai transliavo visus plenarinius posėdžius, spaudos konferencijas. Taip pat galima rasti trumpų TV reportažų ES piliečiams aktualiais klausimais. 
Vaizdo įrašai:

http://www.europarl.europa.eu/ep-live/en/plenary (EP plenariniai posėdžiai)

http://www.europarl.europa.eu/wps-europarl-internet/frd/vod/search-committees?search_parameter_legislature=7&language=en&format=wmv&byLeftMenu=researchcommittee (komitetų posėdžiai)

http://www.europarl.europa.eu/wps-europarl-internet/frd/vod/search-other-events?language=en&format=wmv&byLeftMenu=researchotherevents (spaudos konferncijos ir kiti renginiai) 

Vokietijos kanclerės Angelos MERKEL susitikimas su EP frakcijų vadovais 
(2012 11 07)
Susitikimą stebėjau internetu, parengiau pažymą: 

2012 m. lapkričio 7 d. Briuselyje Europos Parlamente (toliau – EP) vyko Vokietijos federalinės kanclerės Angelos MERKEL atviras susitikimas su EP frakcijų vadovais. 


Susitikimą pradėjo EP pirmininkas Martin SCHULZ (S&D – Europos Parlamento socialistų ir demokratų pažangiojo aljanso frakcija, Vokietija). Jis pasveikino A. Merkel ir pasakė, kad Vokietijos vadovė yra puikiai susipažinusi su EP pozicija dėl Daugiametės finansinės programos (toliau – DFP) 2014-2020 m.. M. Schulz taip pat akcentavo, kad du parlamento nariai parengė rezoliuciją, kurioje išsakoma EP pozicija DFP atžvilgiu, ir kad šiam dokumentui pritarta 500 balsų, o tai, pasak EP pirmininko, reiškia, kad parlamentas yra pasiryžęs tvirtai ginti savo poziciją.

Savo kalbą A. Merkel pradėjo nuo istorinio konteksto. Ji prisiminė lapkričio 9 d. minimas 23-iasias Berlyno sienos griuvimo metines. Tai diena, sakė A. Merkel, kai laisvė ir vienybė prasidėjo ne tik Vokietijai, bet ir Europai. Ji pabrėžė, kad vokiečiai niekada neužmirš, jog už šį drąsų žingsnį turi būti dėkingi ir savo rytiniams kaimynams, taip pat, kad Vokietija gerai suvokia savo atsakomybę Europai ir, kad tas suvokimas įprasmina tiek Vokietijos vidaus, tiek užsienio politiką. 


A. Merkel žodžiais, 1989 m. išsikovota laisvė – vieningos Europos pagrindas. Šiuo metu Europa išgyvena savo vertybių patikrinimo laiką ir būtent laisvė, kuri suteikia drąsos kurti ir keistis, turi padėti Europai išsivaduoti iš krizės ir atlaikyti XXI a. keliamus konkurencingumo iššūkius.


Vokietijos kanclerė sakė, kad jai lankantis Azijos šalyse buvo klausiama, ar Europos Sąjunga (toliau – ES) atlaikys išbandymus. Toks klausimas, A. Merkel nuomone, rodo, kad dabartinė krizė gali pakeisti ES suvokimą už ES ribų. Norint išvengti tokio skeptiško vertinimo, kalbėjo A. Merkel, reikia dirbti ir siekti sugrįžti prie svarbiausių vertybių, „svarbiausios valiutos“ – susivienijimo ir gerovės. Nobelio premija, kuri bus įteikta Osle, ir į kurios teikimo ceremoniją A.Merkel sakė su džiaugsmu vyksianti, įpareigoja kurti geresnę Europą – stabilumo ir stiprumo Europą.


Kalbėdama apie ES jungiantį ekonomikos modelį, Vokietijos kanclerė pabrėžė, kad būtina šią sąjungą sustiprinti. Anot jos, pirmosios sėkmės, kad krizė įveikiama, yra aiškios, tačiau dar reikia nuveikti daug darbų, kurie padėtų atstatyti pasitikėjimą ES. 

Vokietijos vadovė kalbėjo, kad yra galvojančių, jog ES ekonominė ir pinigų sąjunga yra nebereikalinga. Toks požiūris, jos nuomone, yra klaidingas. Priešingai – vietoje atsitraukimo ES būtina stiprinti visose srityse. Reikia stengtis šią sąjungą stabilizuoti ir panaikinti jos steigimo klaidas, taip pat nebijoti pokyčių – jos gilinimo proceso. Tokios krizės, kaip ši, anot A. Merkel, niekada nebuvo, todėl turime būti išradingi ir patys rasti sprendimus. Visos valstybės narės (toliau – VN) privalo ieškoti priemonių krizės iššūkiams spręsti. 

A. Merkel sakė, kad kai kurioms VN yra labai sunku, daugelis paprastų žmonių kenčia, tačiau jau pastebimi pozityvūs ženklai: Airijoje, Portugalijoje, Ispanijoje, Graikijoje sumažėjo darbo sąnaudos, o tai, pasak Vokietijos kanclerės, yra labai svarbus konkurencingumo variklis, be to, minėtose šalyse mažėja skolos. 

A. Merkel pabrėžė, kad vienareikšmiškai pritaria fiskaliniam susitarimui, sakė, kad labai svarbu tikslingai panaudoti valstybės institucijų biudžetus, tuo pat metu kuriant augimo paskatas ir plėtojant vidaus rinką. DFP, dėl kurios turi būti susitarta per ateinančias 2 savaites, taip pat yra augimo impulsų sąlyga. 

1992 m. Mastrichto sutartimi buvo sukurta ES ekonominė ir pinigų sąjunga, tačiau ekonominis aspektas tuomet, pasak A. Merkel, nebuvo pakankamai ambicingas. Vėliau ši klaida „iškilo į dienos šviesą“ ir todėl šiuo metu būtina tai keisti. Daugelyje VN ilgus metus buvo galima skolintis ir didinti biudžeto deficitą, nebijant baudų ir sankcijų. Daugelis problemų, su kuriomis susiduriama šiandien, atsirado gerokai anksčiau ir 2008–2009 m. krizė šias problemas tik dar labiau išryškino. Jei VN būtų anksčiau stengusios išlaikyti savo konkurencingumą, sakė A. Merkel, ES niekuomet nebūtų patekusi į tokią krizę. Todėl šiandien, pasak kalbėtojos, būtina sustiprinti finansų rinkų politiką, sukurti veiksmingą bankų priežiūros instituciją, vykdyti griežtą fiskalinę politiką, stiprinti biudžeto discipliną. 

A. Merkel pasidžiaugė, kad 11 iš reikiamų 12 valstybių jau ratifikavo fiskalinį susitarimą, o tai įgalina įgyvendinti augimo ir stabilumo pakte prisiimtus įsipareigojimus. 

Atnaujinta ekonominė ir pinigų sąjunga reikalauja stipresnės ekonominės politikos, kuri šiandien nėra pakankamai koordinuojama ir todėl tai, A. Merkel nuomone, pakerta ilgalaikio augimo galimybes. Didesnė ekonomikos koordinacija labai svarbi tokios srityse, kaip mokesčių ar darbo rinkos politika. Tuo pat metu, akcentavo Vokietijos vadovė, reikia veikti labai atsargiai, kad nebūtų pažeistas subsidiarumo principas. 

A. Merkel informavo, kad Europos Vadovų Taryba (toliau – EVT) gruodžio mėnesį priims sprendimą dėl ekonominės ir pinigų sąjungos stiprinimo. Tikimasi, jog bus numatytos konkrečios priemonės, kurios turėtų būti įgyvendintos per 2–3 metus. 

Esama nuogąstavimų, kalbėjo A. Merkel, kad atnaujinus ekonominę ir pinigų sąjungą, gali įvykti pasidalijimas tarp eurozonos ir ne eurozonos valstybių, priešingai, sakė ji, nėra kalbos apie uždarą eurozoną, kalbama apie atvirą sąjungą. Atnaujinta sąjunga nesukurs dviejų greičių Europos, bet sustiprins ES, tvirtino Vokietijos kanclerė. 

A. Merkel savo kalboje taip pat akcentavo EP ir nacionalinių parlamentų, kaip svarbiausių demokratijos, legitimumo ir kontrolės instrumentų, vaidmenį. Ji taip pat pabrėžė komunikacijos tarp ES institucijų svarbą. 

Po pagrindinės A. Merkel kalbos pasisakė EP frakcijų pirmininkai, pradedant didžiausia ir baigiant mažiausia frakcija. Po to, A. Merkel atsakė į parlamento narių klausimus, pakomentavo kai kurias jų nuomones. Susitikimo pabaigoje frakcijų atstovai (atvirkštine tvarka – nuo mažiausios frakcijos iki didžiausios) atsakė į A. Merkel pastebėjimus. Susitikimą baigė  EP pirmininkas Martin Schulz.

Svarbiausios EP narių mintys ir A. Merkel atsakymai.

Joseph DAUL (EPP – Europos liaudies partijos (krikščionių demokratų) grupės pirmininkas, Prancūzija) sakė, kad krizei nugalėti reikalingas Europos biudžetas, todėl reikia „investuoti“ į Europą. 94 proc. Europos biudžeto, pasak jo, turi būti skirta investicijoms, kurios vėliau atneštų grąžą VN. J. Daul kritikavo ES Tarybą ir sakė nesuprantąs jos pozicijos, kuri iš vienos pusės palaiko „Europa 2020“ strategiją, o iš kitos pusės nori mažinti išlaidas. Reikia biudžeto, sakė J. Daul, kuris atitiktų lūkesčius ir taip pat atspindėtų sudėtingą laikmetį. Jis pabrėžė, kad ES reikia savų išteklių, kad būtų „užtikrintas“ Europos biudžetas, pridėtinės vertės augimas ir nacionalinių biudžetų augimas. J. Daul kritikavo Jungtinės Karalystės (toliau – JK) poziciją ir pasisakė už integruotą Europą.


Hannes SWOBODA (S&D – Europos Parlamento socialistų ir demokratų pažangiojo aljanso frakcijos pirmininkas, Austrija) kritikavo Vokietijos griežto taupymo idėją (ypač už lėšų investicijoms į mokslą ir švietimą karpymą), taip pat – už nepakankamą pagalbą ir per menką solidarumą su sunkioje padėtyje atsidūrusiomis šalimis – Graikija, Ispanija. Jis ragino bendromis pastangomis ryžtingiau siekti, kad būtų sumažintos bankų kreditų palūkanų normos. Pasak jo, bankų sąjunga neveikia, sukurto skolų išpirkimo fondo priemonės nenaudojamos, tad jei ekstremalaus taupymo politika neveikia, reikia pereiti prie užimtumo skatinimo politikos. 


Guy VERHOFSTADT (ALDE – Liberalų ir demokratų aljanso už Europą frakcijos pirmininkas, Belgija) teigė, kad visos priemonės, kurios buvo taikytos krizei įveikti, neveikia, nes kovojama su pasekmėmis, tuo metu pagrindinė ES problemų priežastis – politinė. Pasak G. Verhofstadt, ES nėra valdžios institucijos, kuri gintų eurą. Savo teiginiui pagrįsti jis pateikė statistiką: eurozonoje yra 90 proc. biudžeto skola, bankų kreditų palūkanų normos – 5 proc., JAV skola – 103 proc., palūkanų normos – mažiau nei 2 proc., didžiausia skola pasaulyje – Japonijos – 226 proc. (dvigubai didesnė nei Italijos), palūkanų norma – 1,5 proc. Taip, jo teigimu, yra todėl, kad už dolerio ir jenos „yra valstybė“. G.Verhofstadt žodžiais, Europa nėra tvari, euras gali žlugti, todėl reikia tikro Europos biudžeto, iždo, euroobligacijų. Vienintelis būdas problemoms spręsti, kalbėtojo nuomone, federalinė Europa.


Rebecca HARMS (GREENS/EFA – Žaliųjų frakcijos/ Europos laisvojo aljanso viena iš pirmininkių, Vokietija) priekaištavo A. Merkel, jog ji teigianti, neva niekas „nebando suskaldyti EP“, įkuriant atskirą eurozonos parlamentą, tuo metu R. Harms, jos teigimu, iš Vokietijos pasiekia kitokie signalai. Kalbėtoja taip pat teigė, kad Vokietijos taupymo politika yra vienpusiška ir, kad reikia ne vien stabilizuoti eurą, bet stengtis pačią ES išlaikyti stabilią.


Martin CALLANAN (ECR - Europos konservatorių ir reformistų frakcijos pirmininkas, JK) pritarė fiskaliniam konservatyvizmui, tačiau sakė, kad ES VN rinkėjams turėtų būti suteikta daugiau galių spręsti dėl savo ekonominio suverenumo. Jis pabrėžė, kad JK nenori, jog euras žlugtų, bet jo teigimu, reikia kovoti dėl pagrindinio tikslo – ES konkurencingumo didinimo, o tam reikalinga laisvoji rinka. 


Nigel FARAGE (EFD – frakcijos „Laisvės ir demokratijos Europa“ vienas iš pirmininkų, JK) kalbėjo apie jo šalies specifinę padėtį ES, sakė, kad JK ir jos Ministras Pirmininkas negali lygiavertiškai dalyvauti ES politikoje, nes JK nėra eurozonos narė. Jis teigė, kad Vokietija veda Europą tam tikru keliu ir, kad „mes einame prie nedemokratinės Europos“. N. Farage, baigdamas savo kalbą pasiūlė „draugiškai išsiskirti“.

Gabriele ZIMMER (GUE/NGL – Europos vieningųjų kairiųjų jungtinės  frakcijos/Šiaurės šalių žalieji kairieji pirmininkė, Vokietija), priminusi 95-ąsias Rusijos spalio socialistinės revoliucijos metines ir 1989 m. „permainų vėjus“, socialinę laisvę, kurią galima sujungti su asmenine laisve, sakė, kad dabartinė ES politika spaudžia žmones į kampą, žlugdo smulkias ir vidutines įmones. Politikės teigimu, reikia nutraukti griežto taupymo politiką, nes tokiu būdu ES augimas nebus pasiektas. 

Pagrindinės A. Merkel mintys atsakant diskusijos dalyviams. Vokietijos kanclerė norėtų, kad visos ES narės būtų eurozonos narės, toks buvo ir pirminis ES ekonominės ir pinigų sąjungos tikslas. Šiuo metu svarbiausia – Euro gyvavimas, tačiau visos 27 ES VN negali „staiga tapti vienodos“, todėl visos VN negali būti eurozonoje. Jei kada nors visos VN priklausys eurozonai, tuomet bus galima kalbėti apie geresnį išteklių paskirstymą. 


Dėl JK. A. Merkel pabrėžė, kad ji norėtų, jog JK būtų stipri ir būtų ES. Ji taip pat sakė, kad negalinti įsivaizduoti ES be JK ir, kad JK vienai taip pat nebūtų gerai.
Kalbėdama apie Graikijos problemas, A. Merkel sakė, kad netvarka, jog „jūs kiekvieną dieną streikuojate“, kad padaryta mokesčių reforma, bet mokesčiai nemokami. Nereikia tikėtis, pabrėžė ji, kad kažkas iš nežemiškų jėgų padės Graikijai. Taip pat ji paminėjo, kad Graikijos valstybės aparatas per didelis, o pensijos augo santykinai greičiau, nei kitose VN. Čia A.Merkel atkreipė dėmesį į Baltijos valstybes, sakydama, kad „kitos valstybės tvarkėsi kitaip“. Jos žodžiais, Baltijos valstybės „neįtikimu būdu sugebėjo susidoroti su krize. Latvija, Lietuva ir Estija pasaulinės krizės akivaizdoje sugebėjo padaryti fantastiškas reformas, jų ekonominio augimo rodikliai yra labai geri“.

Baigdamas susitikimą, EP Pirmininkas Martin Shulz replikavo į šiuos A. Merkel teiginius, papasakodamas apie Latvijos Ministro Pirmininko Valdžio DOMBROVSKIO vizitą ir pranešimą EP, kuomet V. Dombrovskis papasakojo apie Latvijos žmonių aukas siekiant susidoroti su krize ir apie įspėjimą, kad jei būtų nubraukta parama iš sanglaudos fondo, „Latvijos rinkėjai nebegalėtų pritarti ES projektui“, nes kalbama ne tik apie 1 mlrd. eurų, bet apie ES šalių solidarumą.

Spaudos konferencija prieš EP lapkričio 19–22 dienų plenarinę sesiją (2012 11 16) 

Stebėjau tradicinę spaudos konferenciją, kuri vyko EP, Briuselyje, prieš 19–22 dienomis Strasbūre vyksiančią EP plenarinę sesiją. Joje dalyvavo EP atstovas spaudai J. D. GUILLOT, EP Pirmininko atstovas spaudai Armin MACHMER, Spaudos skyriaus vadovė Marjory van den BROEKE (DG COMM) ir beveik visų frakcijų atstovai spaudai. Spaudos konferencijoje EP atstovas spaudai pristatė numatomus svarstyti klausimus, plačiau pakomentavo svarbiausius. EP Pirmininko atstovas spaudai papasakojo apie būsimą Pirmininko darbo savaitę. Frakcijų atstovai spaudai pakomentavo, kokias pozicijas turėtų pareikšti jų frakcijos nariai sesijoje svarstomais klausimais. Spaudos konferencijoje tai pat buvo išdalinta padalomoji medžiaga, susijusi su tema: sesijos plenarinių posėdžių darbotvarkė, EP Pirmininko darbotvarkė, spaudos konferencijų sąrašas, komitetų renginiai; frakcijų info lapeliai su frakcijoms aktualiausia informacija.      

Lankymasis Parlamentariume (2012 10 15)
Parlamentariumas (toliau – P) – modernus EP lankytojų centras, nemokamai priimantis didžiulius srautus lankytojų darbo dienomis ir savaitgaliais. P atvertas 2011 m.; išsiskiria tuo, kad ES istorija, EP veikla pristatomos pačiomis moderniausiomis priemonėmis: 3D instaliacijos; EP plenarinių posėdžių salė, demonstruojama 360° skaitmeninės projekcijos ekrane; interaktyvi virtuali kelionė po Europos šalis; video „siena“ su EP nariais; daugybė nuotraukų, pristatančių ES susikūrimo istoriją per jos šalių narių istoriją ir kt. Be kita ko, pristatomi EP pastatų Briuselyje, Strasbūre ir Liuksemburge maketai su išsamiais paaiškinimas, kokia EP veikla atliekama viename ar kitame pastate ar to pastato konkrečioje vietoje.


P lankytojams vizito pradžioje įteikiamas audio gidas su pageidaujama viena iš 23 oficialių ES kalbų. P ekspozicijoje yra specialios vietos, pritaikytos vaikams, neįgaliesiems. 


Be anksčiau minėtų pozityvių dalykų, galima būtų pastebėti, kad vyresnio amžiaus žmonėms be P tarnautojų pagalbos būtų pakankami sudėtinga perprasti visą ekspozicijos pateikimo sistemą. 


Tačiau be modernaus P (Willy Brandt pastatas, Wiertz 60/ Wiertzstraat 60 g.), EP turi kitą lankytojų centrą (Paul Henri Spaak pastatas, Wiertz/Wiertzstraat 60 g.), kuriame priimamos lankytojų grupės, globojamos pvz., EP narių ar darbuotojų. Šių susitikimų metu lankytojams skirtoje vietoje taip pat papasakojama apie ES, EP, iš specialaus balkono parodoma EP plenarinių posėdžių salė (šiuo metu dėl salės tvarkymo darbų lankytojai į balkoną nevedami). Ekskursijos po visus EP pastatus nerengiamos. Šiame centre mano stažuotės laikotarpiu individualūs lankytojai nebuvo priimami.         

Ekskursija Belgijos parlamente (2012 11 21) 
Padedama Belgijos parlamento nuolatinės atstovės ES institucijose Marie-Aline STACANOV, suorganizavau ekskursiją anglų kalba Belgijos parlamente, kurią surengė Belgijos Senato darbuotoja Claude LEGRELLE.  

Įdomu tai, kad parlamento plenarinių posėdžių dienomis lankytojams ekskursijos su gidais po visus parlamento rūmus nerengiamos. Yra vienintelė galimybė Atstovų rūmų arba Senato plenarinių posėdžių salėje stebėti posėdį*. Mums (Belgijos parlamente lankėmės su kolege Dovile PAUŽAITE),  kaip nacionalinio parlamento darbuotojoms, buvo padaryta išimtis ir C. Legrelle aprodė kelias svarbias parlamento sales, papasakojo, kas jose vyksta. Į akis krito daug griežtesnė, lyginant su Lietuvos Seimu, parlamento apsaugos sistema. Įėjus į kambarį–rūbinę, esantį prieš parlamento patalpas, kuriose vyksta parlamentinis darbas, specialiose užrakinamose spintelėse reikėjo palikti visus daiktus: rankines, fotoaparatus ir kt. Vėliau reikėjo praeiti pro metalo detektorių, o plenarinių posėdžių salėje budėjo viešai ginkluota apsauga. Ne plenarinių posėdžių metu tokios griežtos apsaugos nėra. Kai darbuotojų paklausėme, kodėl plenarinių posėdžių metu draudžiamos ekskursijos, buvo paaiškinta – „kad parlamentarai galėtų ramiai dirbti“. Tuo metu žurnalistams galioja kitos taisyklės. Mūsų lankymosi metu parlamente buvo ypatinga diena –  Ministras Pirmininkas pristatė ateinančių metų biudžetą. Žiniasklaidos atstovų buvo daug, salių prieigose jie ėmė interviu, bendravo su politikais. 


Kalbant apie parlamento rūmus – įspūdingą klasicizmo stiliaus pastatą (18 a. pabaiga), galima pastebėti, kad parlamento interjere atsispindi pagarba krašto istorijai ir istorinėms asmenybėms. Viešas erdves puošia didžiuliai paveikslai, primenantys svarbius istorinius įvykius, politikų biustai, portretai, karališkųjų valdovų porų atvaizdai. Reikia pastebėti, kad parlamente pagerbiami visų valdžios lygių atstovai, ne vien įstatymų leidžiamosios valdžios (ministrai pirmininkai, karaliai, jų šeimos nariai). 

Ekskursijos metu gidė pristatė Belgijos politinę sistemą, Atstovų rūmų (150 narių), kurie atlieka didžiausią politinį vaidmenį, ir Senato (71 narys) rinkimų sistemą, funkcijas, veiklą. Ji pažymėjo, kad artimiausiu metu Belgijoje numatoma svarbi politinės sistemos pertvarka, iš esmės vedanti prie vienerių parlamento rūmų (pamažu atsisakant Senato funkcijų).      
*Kitomis dienomis – tvarka panaši kaip Lietuvoje (Seime): prašymai surengti ekskursiją (jos rengiamos pirmadieniais – šeštadieniais nuo 10.00 val. iki 16.00 val.) turi būti pateikiami prieš mėnesį; grupės – nuo 10 iki 40 žmonių; ekskursijas rengia Atstovų rūmų Viešųjų ir tarptautinių ryšių departamentas arba Senato Protokolo ir Išorinių santykių departamentas.       
PASIŪLYMAI IR REKOMENDACIJOS
1. Stažuotės patirtis naudinga įtvirtinant teorinio pobūdžio žinias apie ES, jos svarbiausias institucijas, jų funkcijas, darbo metodus ir specifiką, priimamus dokumentus. Šios žinios turėtų padėti rengiant informaciją, susijusią su europiniais reikalais – atliekant reikalingos informacijos paiešką, ją atrenkant, pateikiant faktus.     

2. Stažuotės metu pavyko susipažinti su nemaža EP, ES Tarybos GS, NA ir kitų institucijų darbuotojų, kurie atliks tam tikras funkcijas Lietuvos pirmininkavimo ES Tarybai metu. Esant būtinybei, šie kontaktai turėtų padėti operatyviau rasti reikalingą informaciją ar atsakingą darbuotoją. Stažuotės metu turėjau galimybę naudotis EP intranetu, todėl buvo galima išsamiau susipažinti su EP administracijos struktūra, funkcijomis. Tai taip pat turėtų padėti anksčiau minėtą darbą atlikti operatyviau ir kokybiškiau.     


3. Susitikimo su EP darbuotojais, pristačiusiais IPEX, metu buvome informuoti, kad šioje svetainėje galima skelbti naujienas (anglų k.), susijusias su europiniais reikalais, iš savo šalies parlamento. Siūlysiu šią galimybe aktyviai pasinaudoti.      
 


4. Naudojantis kolegų, dirbančių EP komunikacijos srityje, patirtimi siūlyčiau:

a) daugiau dėmesio skirti interneto komunikacijai, nes tai specifinė ir vis svarbesnį vaidmenį vaidinanti komunikacijos  forma;   

b) pagal galimybes atskirti informaciją, skirtą profesionalams (žiniasklaidai, specialistams) ir plačiajai visuomenei.                      
5. Dėl darbo su lankytojais. Siūlysiu Lietuvos Seime, panašiai kaip ES institucijose, taip pat kai kuriuose nacionaliniuose parlamentuose įrengti specialią patalpą, kurioje Seimo lankytojams būtų galima demonstruoti filmus, skaidres, kt. ir tokiu būdu pristatyti Seimą, jo istoriją. Belgijos parlamento pavyzdžiu, siūlysiu rengti patogaus ir nebrangaus formato leidinius apie Seimą, vadinamuosius information sheets arba facts sheets – vienas lapas ir viena tema. Juos nesudėtinga atnaujinti, dalinti pagal temas ir kt.   
Jolanta Anskaitienė

